text:
समदिया
पटना । राजधानी केर स्मार्ट बनेबाक विमर्श प्रारम्भ भ’ चुकल अछि। स्मार्ट सॉल्यूशन द्वारा इंटिग्रेटेड कमांड एंड कंट्रोल सेंटर केर स्थापनाक लक प्रमंडलीय आयुक्त केर अध्यक्षतामे द्वितीय प्री-बिड मीटिंग आयोजित भेल। जाहिमे देश -विदेशक 20 सँ बेसी कम्पनीक प्रतिनिधि सहभागी भेलैक। 30 इलेक्ट्रिक बस चलाबय आऔर 11 सैय सीसीटीवी लगाबय केर निर्णय लेल गेलैक।
स्मार्ट सिटीकेन अंतर्गत शहर के’ नागरिक सभक शिकायत दूर करबाक लेल एक गोट कॉल सेंटर बनाओल जाएत। ई कमांड एंड कंट्रोल सिस्टम सँ जुड़ल रहत। अहिठाम आबय बला सभ शिकायत पर तुरन्त कारवाई करैत नागरिक सभक दिकदारी दूर कएल जाएत।
संगहि स्मार्ट स्ट्रीट-लाइट, पर्यावरण केर जानकारी हेतु सेंसर, निस्सन कचरा प्रबंधन, वाटर स्काडा, पार्किंग धरि सेहो अहि सिस्टम सँ जोड़ल जाएत। बैसारमे भाग लेबS बला कम्पनी सभक प्रतिनिधि सभसँ प्रमंडलीय आयुक्त 26 मई धरि इंटिग्रेटेड कंट्रोल एंड कमांड सेंटर के’ टेंडर डॉक्यूमेंट ई-प्रोक्योरमेंट पोर्टल केर माध्यम सँ जमा कराओल जाएत।
स्मार्ट सिटी योजना के अधीनस्थ शहरमे 11 सैय सीसीटीवी लगाओल जाएत। अहिसँ शहरक सभ गतिविधि पर सोझासोझी नजरि राखल जा सकत। यातायात नियमकें उल्लंघन, कोनो आपराधिक घटना किंवा दुर्घटनाक सेहो अहिमे आसानी सँ देखल जाएत।
यातायात नियम तोडS बला पर जरिमानाक रसीद सोझे वाहन मालिक केर घर पहुँचाएल जाएत। आपराधिक घटना सभमे संलिप्त व्यक्तिक पहचान सेहो आसानी सँ भ’ सकत। पर्यावरण प्रदूषण केर कमतर करय लेल 30 इलेक्ट्रिक बस सेहो चलाओल जाएत जे कमांड एंड कंट्रोल सिस्टम सँ जुड़ल रहत। एकर सभ तरहक गतिविधिक जानकारी नियंत्रण कक्ष सँ भेटैत रहत।


c: text/html

text:
मोरङ जिला
मोरङ जिला (अङ्ग्रेजी: Morang District सुनी (सहायता जानकारी)) नेपालक पूर्वाञ्चल विकास क्षेत्र, कोशी अञ्चलमे अवस्थित औद्योगिक जिला छी। पूर्वाञ्चलक ऐतिहासिक गौरवक रुपमे स्थापित मोरङ जिला, औद्योगिक एवं जनसंख्याक हिसाब सँ नेपालक दोसर बड्का जिल्लाक रूपमे सेहो परिचित अछि । नेपालक पूर्वी तराइमे परैबाला ई जिला प्राचिनकालमे विराट राजाक राजधानीके रूपमे प्रख्यात छल । बि.सं. २०१८ सालक प्रशासनिक विभाजन सँ पहिने सेहो ई नेपालक ३५ जिलामे एकटा जिला छल । जे हाल आबि मोरङ, सुनसरी तथा झापा जिला सभमे विभाजित भेल अछि । मोरङ जिलाक क्षेत्रफल १,८५५ वर्ग किलोमिटर अछि । विसं २०६८ मे भेल राष्ट्रिय जनगणना अनुसार ई जिल्लाक जनसङ्ख्या ९,६५,३७० अछि । मोरङ जिलाक सदरमुकाम आ प्रमुख औद्योगिक शहर बिराटनगर छी।
जिलाक भौगोलिक अवस्था[सम्पादन करी]
- अक्षांस:- २६.२०" सँ २६.५३"
- देशान्तर:- ८७.१६ सँ ८७.५१"
- सिमाना:- पूर्व झापा आ इलाम जिला (मावा खोला आर रतुवा खोला), पश्चिम सुनसरी जिला (बुढी आर केसलिया खोला), उत्तर धनकुटा आ पाँचथर जिला आ दक्षिण भारतक बिहार प्रान्त
- क्षेत्रफल:- १८५५ वर्ग कि.मि.
- औषत लम्बाई:- लगभग ४६ कि.मि. (पूर्व पश्चिम)
- औषत चौडाई:- लगभग ५४ कि.मि. (उत्तर दक्षिण)
- राजनैतिक विभाजनः- ६५ गाविस, १ उपमहानगरपालिका (२२ टा वाड), १७ ईलाका, ७ निर्वाचन क्षेत्र
- उचाई:- समुन्द्री सतह सँ करिब ६० मिटर सँ २,४१० मिटर धरि
प्रमुख ऐतिहासिक एवं धार्मिक तथा पर्यटकीय क्षेत्रसभ[सम्पादन करी]
- विराट राजाक दरवार
- राजारानी पोखरी
- राजा धनपाल थान
- सुनबर्षी पोखरी
- बागझोडा
- हसेनी सिमसार
- बेतौना सिमसारक्षेत्र
- मण्ठपोखरी
- ध्वजे डाँडा
- बेतेनी ताल
जिलागत निर्वाचन क्षेत्र अन्तर्गत मोरङ जिला कऽ नक्सा[सम्पादन करी]
निर्वाचन आयोग (नेपाल) द्वारा निर्धारण कएल गेल, जिलागत निर्वाचन क्षेत्र अन्तर्गत मोरङ जिला कऽ नक्सा नीचा देल गेल अछि। [२]
सन्दर्भ सामग्रीसभ[सम्पादन करी]
- ↑ Household and population by districts, Central Bureau of Statistics (CBS) Nepal
- ↑ निर्वाचन आयोग नेपाल, निर्वाचन आयोग नेपाल कऽ आधिकारिक वेबसाइटमे उपलब्ध नक्सा.

robotstxt: allowed

filter: keep


text: बागमती आओर कमला बलान मे उफान सं इलाका मे बाढ़िक खतरा मंडराए लागल अछि. बागमती आओर कमला बलान मे पानि बढ़ला सं दरभंगा आओर सीतामढ़ी जिला के कई इलाका मे पानि घुसि गेल अछि. सिंघवाड़ा आओर कुशेश्वरस्थान के कई इलाका मे पानि भरि गेल अछि. लोक के काफी परेशानी के सामना करय पड़ि रहल अछि. मुदा लोक सभ के कोनो खास मदद नहि मिलि पाबि रहल अछि. लोक सभ के सामने खाए-पिबय के समस्या ठाड़ भ गेल छै. कई ठाम तटबंध पर सेहो दबाव बढ़ि गेल अछि. मुदा प्रशासन के कहनाय अछि जे फिलहाल खतरा के कोनो गप नहि अछि. कई ठाम त लोक चारु कात पानि सं घिरि गेल छथिन्ह. कमाए वाला लोक सभ त पहिनहि दिल्ली... पंजाब... हरियाणा दिस चलि गेल छथिन्ह... जे गाम घर पर छथिन्ह हुनका भारी कष्ट भ रहल छनि.


text:
स्कट मोरिसन
स्कट जन मोरिसन (जन्म १३ मई १९६८) एक अस्ट्रेलियन राजनेता छी, ओ लिबरल पार्टी कऽ नेता आ २४ अगस्त २०१८ कऽ अस्ट्रेलिया कऽ ३० हम प्रधानमन्त्री कऽ रूपमे चुनल गेल अछि। ओ २००७ सँ प्रतिनिधि सभा कऽ सदस्य रहै चुकल अछि, न्यू साउथ वेल्स मे कुक प्रभाग कऽ प्रतिनिधित्व करैत अछि ।
मोरिसन कऽ जन्म सिडनी मे भेल छल आ ओ न्यू साउथ वेल्स विश्वविद्यालय सँ आर्थिक भूगोल कऽ अध्ययन केनेए छल । राजनीतिमे प्रवेश करैसँ से पहिले , मोरिसन १९९८ सँ २००० धरि न्यूजीलण्ड कऽ टूरिज्म आ स्पोर्ट कऽ निदेशक आ २००४ सँ २००६ धरि अस्ट्रेलिया पर्यटन कऽ प्रबंध निदेशक कऽ रूपमे कार्य करै चुकल अछि। ओ २००० सँ २००४ धरि न्यू साउथ वेल्स लिबरल पार्टी कऽ राज्य निदेशक सेहोछल । मोरिसन पहिल बेर २००७ कऽ संघीय चुनावमे प्रतिनिधि सभा कऽ लेल चुनल गेल । २०१० कऽ चुनाव कऽ बाद ओ विपक्षी मोर्चा पर नियुक्त कएलगेल छल ।


text:
नब्बे सालक उमर टपलाक उपरांतो जे मैथिल विद्वान एखनहुँ संपूर्ण समर्पणसँ मैथिलीक सेवामे लागल छथि, से छथि मैथिली साहित्यक पुरोधा आ प्रख्यात भाषा वैज्ञानिक पं. गोविन्द झा. किछु दिन पूर्व हुनक आवास पर भेल साक्षात्कारमे ओ स्वयं अपन उपलब्धि, भविष्यक योजना आ मैथिलीक दशा ओ दिशा पर विस्तृत चर्चा कयलनि, प्रस्तुत अछि ओहि साक्षात्कारक संक्षिप्त विवरण :
मैथिलीक क्षेत्रमे अहाँ अपन कोन-कोन कृतिकेँ सभसँ पैघ उपलब्धिक रूपमे देखैत छिऐक ?
मैथिलीमे हम अनेक क्षेत्रमे काज कयलहुँ. सर्जनात्मक साहित्यमे 'आत्मालाप' आ 'विद्यापतिक आत्मकथा' केँ हम अपन सर्वश्रेष्ठ कृति मानैत छी. कवितामे तँ हम नकलची जकाँ रहलहुँ आ भचकैत रहलहुँ. जीवनभरि हम मैथिली शब्दकोष पर काज करैत रहलहुँ संगहि मैथिली भाषा एवं इतिहास पर सेहो काज करैत रहलहुँ. भरि जीवन शब्दे गढ़ैत रहलहुँ संगहि अनेक स्थापित मान्यता सभक खंडन सेहो कयलहुँ. जेना रमानाथ झाक मतक खंडन सेहो कतेक बेर कयलहुँ. विद्यापतिक 16 टा अति लोकप्रिय गीतक संकलन कयलहुँ जे कोनो तरहें विद्यापति गीत नहि बुझाइत अछि. 'जय-जय भैरवी' आदि अनेक गीत मैथिल महिला कंठसँ घर सभमे लोकगीत जकाँ कहियो स्थापित नहि भेल, फेर ई सभ गीतकेँ लोककंठ कहनाइ अनुचित होयत. यैह सभ विचार आ कृति हमर उपलब्धि भेल.
सामाक पौती ल' हमरा पुरस्कार सेहो भेटल, मुदा एहिठाम दिक्कत ई छैक जे विद्वान लोकसभ मैथिली साहित्य बेसी पढ़िते नहि छथि. बस एकटा जे कथा संग्रह प्रसिद्ध भ' गेल, तकरे सभतरि रटैत रहैत छथि लोकसभ. हमर रचना सभ मिथिलासँ बेसी मिथिलेत्तर क्षेत्रमे छपल आ पढ़ल गेल. I am read out of Mithila So not in Mithila.
संवैधानिक मान्यता भेटलाक बादो मैथिली साहित्यमे गति किएक नहि आबि रहल अछि ? मूल समस्या की छैक ?
समस्या छैक मैथिलक हीन मानसिकता. सभ भाषा सभ अंग्रेजीक बाढ़िमे भसिया जकाँ रहल अछि. अंग्रेजीरूपी महासमुद्रमे मैथिलीसन भाषारूपी नदी मिलय लेल बहि रहल अछि. संवैधानिक मान्यता एहि नदीक प्रवाहमे 'भौरी' जकाँ अछि, जे एकर अस्तित्वकेँ मेटायसँ कनेक कालधरि विलंवित क' सकैए, मुदा मैथिली विलुप्त होयबाक दिशामे अग्रसर अछि. समाजमे मैथिलीक मान्यता तँ घटले जा रहल अछि. एकरा वैकल्पिक आ अनावश्यक वस्तु जकाँ ट्रीट कयल जा रहल अछि. प्राथमिक शिक्षामे मैथिलीक कोनो स्थान नहि अछि. तेँ मैथिलीसँ हम बेसी आशावान नहि छी. संगहि विश्वस्तर पर सेहो लोकसभमे अपन विरासतकेँ बचा क' रखैक प्रवृति समाप्त भ' रहल छैक. मैथिलीकेँ बचयबा लेल समाजोकेँ बेसी साकांक्ष नहि देखैत छी.
तखन एहि समस्याक समाधान कोना भ' सकैत अछि ?
राजनीति बड्ड Unpredictible चीज छी. इजरायल हिब्रू भाषाकेँ राजकीय संरक्षण द' केँ पुनर्जीवित क' देलक. एकटा मास्टर तारा सिंह पंजाबमे मृतप्राय पंजाबी भाषाकेँ राजनीतिक आ सामाजिक आंदोलन द्वारा पुनर्जीवित क' देलनि. कोनो एहने भागीरथी प्रयास कयलाक बादे मैथिलीक उद्धार भ' सकत.
शिक्षाक तंत्रमे शिक्षक सभ सेहो मैथिली ल' केँ उदासीन किएक छथि ?
यौ, अहाँ वर्तमान देखैत छी, मुदा भविष्य किएक नहि देखि रहल छी. मैथिलीक छात्र सभ कहाँ भेटैत छथि बेसी. तमिल आदि विषयमे स्कूल सभ सेहो छात्राभावमे बंद भ' रहल अछि. संस्कृत भाषामे भारतसँ बेसी काज विदेश सभ मे भ' रहल अछि. तखन तँ कनेक दिन बाद ई सभ भाषाक संस्थान सभ ओहने भ' जायत जेना म्यूजियममे कोनो पुरातन वस्तु राखबाक हो, जकरा खाली एहि लेल जिया क' राखल जाइत अछि, जाहिसँ लोकसभ एक नजरि देखि सकथि.
मैथिलीक क्षेत्रमे अहाँक आब की-की कामना अछि आ अहाँ आगू आर की करय चाहैत छी ?
मैथिली जीवि सकैत अछि यदि मैथिलीमे प्राथमिक शिक्षा अनिवार्य रूपसँ प्रारंभ कयल जाय. एहि लेल हमही टा नहि स्व. जयकान्त मिश्र आदि अनेकानेक विद्वान प्रयासरत रहल छथि. ओना तँ मैथिलीमे काज करबाक प्रयत्न भ' रहल अछि. मुदा जरूरत अछि जे मैथिलीक साहित्य लेल पाठकवर्ग तैयार कयल जाय.
हम एखन मिथिलाक इतिहास पर अनुसंधान क' रहल छी. एखनधरि उपलब्ध मिथिलाक इतिहास राज सभक इतिहास अछि वा साहित्यकार सभक. मुदा ई मिथिलामे तँ राजा कहियो भेल नहि छथि (जनककेँ छोड़ि) शिवसिंह आदि तँ सामन्ते छलाह, राजावला संप्रभुता नहि छलनि हुनक राज्यमे. मिथिलाक माटि-पानिमे राजा आ राजनीतिक उत्पादन नहि भ' सकल. संगहि मिथिलाक समाज आ आमजनक इतिहास नहि लिखल गेल अछि. तेँ हम आब मिथिलाक सामाजिक इतिहास लिखि रहल छी. मिथिलामे जेहो राजा व राजनेता भेलाह से मिथिलाक लेल किछु उल्लेखनीय कार्य नहि कयलाह. तेँ ई दुनू तत्वकेँ छाँटिकेँ हम मिथिलाक लोकजीवनक इतिहास लिखि रहल छी. आइ-काल्हि सरकार द्वारा समाजक अधिकारक अतिक्रमण भ' रहल अछि, कानून नियमादिक नाम पर समाजक स्वनियंत्रणक तंत्र खत्म कयल जा रहल अछि. हम कहैत छी आइ अहाँ वर्ल्ड बैंकसँ पाइ आनिकेँ सिंचाइक व्यवस्था करय चाहैत छी, मुदा जँ सामाजिक परंपरागत तहत ग्रामीण लोकनिक सम्मिलित प्रयाससँ गामक स्तर पर जँ सहयोग कयल जाय तँ ई समस्याक बेहतर आ त्वरित समाधान भेटत. मुदा कानून आ नियमक नाम पर जे समाजकेँ बान्हल जा रहल अछि ओहिसँ ई समाज अस्थिर भ' रहल अछि. ई बात हम अपन पुस्तकमे राखब.
1993 सँ पहिने अहाँ एकबेर कहने छलहुँ जे मैथिली बेईमानों की भाषा है ! की एखनो अहाँक मनतव्य वैह अछि ?
Maithili is a language disowned by its own pepole and rejected by its government. मैथिल सभ स्वयं अपन मातृभाषाकेँ स्वीकार नहि करैत छथि, तेँ हम मैथिल समाजकेँ बेईमान कहलियनि. जाधरि मैथिलीकेँ अपन मातृभाषाक रूपमे स्वीकार नहि करब ताधरि एकर विकास नहि भ' सकत. एखनो मैथिलीमे मुख्य समस्या अछि जे आमजन एकरा नहि अपना रहल छथि. मैथिलीक साहित्यकार सभ तँ मैथिलीकेँ अपन भाषा बुझैत छथिन मुदा लोक सभकेँ एहि भाषाक अपनेबाक चाही. संगहि मैथिलीक प्राथमिक शिक्षामे अनबाक प्रयास अत्यावश्यक अछि.
एकटा बात और देखू ! मैथिलीक जतेक संस्था अछि ओहिमे 90% व्यक्ति सिर्फ ब्राह्मण आ कर्ण-कायस्थे टा छथि. समाजक बांकी वर्ग सभ एहि संस्था सभसँ नहि जुड़ि रहल छथि.
जाधरि समाजक सभ वर्ग सम्मिलित रूपसँ मैथिली भाषाक विकासक लेल राजनीतिक आ सामाजिक प्रयत्न नहि करताह ताधरि उन्नति संदेहास्पद अछि. अनेक मिथिलाक नेता सभकेँ मैथिलीमे शपथ ग्रहण करयमे सेहो लाज होइत छनि. एहि स्थितिमे सभ वर्गक लोककेँ एकजुट भ' क' प्रयास करब अत्यावश्यक अछि.
मैथिलीक युवा साहित्यकार लोकनि आ अन्यान्य मैथिल विद्वान सभसँ साहित्यिक क्षेत्रमे अहाँकेँ केहन नवीन रचनाक आशा अछि ?
लोकसभ हमर रचनाक प्रशंसा करैत छथि, मुदा हमरा लेल तँ ई जीवनक अंग थिक आ ई साहित्य साधना मजबूरी जकाँ अछि. मैथिलीमे अनेकानेक विषय पर रचना भ' रहल अछि, मुदा हमर प्रश्न अछि जे एहि भीड़मे वृद्ध साहित्य कतय अछि. वृद्ध लोकनिक समस्या पर साहित्य सृजन किएक नहि भ' रहल अछि ? एहि विषय पर सेहो रचना होयबाक चाही. 2012 मे हमर चारि टा पोथी छपल. ई प्रमाण अछि जे मैथिलीमे रचना आ प्रकाशनमे कनेक गति बढ़ल अछि.
संगहि मैथिली भाषाक शिक्षार्थी सभकेँ हमर सलाह जे स्व अध्ययनसँ मैथिलीक ज्ञान अर्जित करू.. व्यक्तिसँ नहि, पोथीसँ पढ़ू. हम स्वयं पोथीये सभ पढ़िकेँ अनेक भाषा सिखलहुँ. तेँ शिक्षार्थी लोकनिकेँ मैथिलीकेँ प्रति अनुराग राखैत अध्ययन करबाक चाही ने कि सिर्फ परीक्षामे पास करबाक लेल.
___________
संपर्क :
अमित झा
बी. टेक, आइ आइ टी कानपुर
email : iitkamitj@gmail.com
Phone : 09654251385
(प्रथमस: पूर्वोत्तर मैथिल, सम्पादक - शरदिंदु चौधरी मेंप्रकाशित)
मैथिली विलुप्त होयबाक दिशामे अग्रसर अछि Reviewed by बालमुकुन्द on सितंबर 17, 2015 Rating:
सदस्यता लें टिप्पणियाँ भेजें ( Atom )


text:
ⓘ छार्का ताङसोङ गाउँपालिका
छार्का ताङसोङ गाउँपालिका डोल्पा जिलामे अवस्थित अछि । वि.सं. २०७३ सालमे सङ्घीय मामिला तथा स्थानीय विकास मन्त्रालयद्वारा ७४४ स्थानीय तह लागू करलाक बाद डोल्पा जिलामे साविकक छार्का, आ मुकोट गाउँ विकास समितिसभके मिलाए छार्का ताङसोङ गाउँपालिका बनाएल गेल अछि । छार्का ताङसोङ गाउँपालिकाक कूल क्षेत्रफल ३४५.५७ वर्गकिलोमिटर रहल अछि । ई गाउँपालिका ६ वडामे विभाजन कएल गेल अछि । ई गाउँपालिकाक कूल जनसङ्ख्या १,४५१ रहल अछि । ई गाउँपालिकाक सिमाना पूर्वमे मुस्ताङ जिला, पश्चिममे काइके गाउँपालिका, उत्तरमे डोल्पो बुद्ध गाउँपालिका आ चिन तथा दक्षिणमे म्याग्दी जिला धरि फैलल अछि ।


text:
विलास बाबा आइ पैंतीस बरिसक उपरान्त मुखिया नहि रहलाह। मुखियाक पद ओ स्वेच्छा सँ त्यागि देलनि। आब मोन घोर भ’ गेल छलनि। गामक समस्या सुरसाक मुँह जकाँ बढ़ल चल जा रहल छलै। दस गामक मुखिया तँ छलाहे, दिशान्तर मे सेहो पर-पंचैती कर’क लेल बजाओल जा रहल छलाह। अपन हित-कुटुमक बाँट बखरा होइ, कि जाति बन्हनक कोनो मामिला, विलास बाबाक गप्प लोक सुनै; लछुमन-रेखा जकाँ तीन डरीर पाड़ि क’ ओ जे कहथिन से लोक हँसी-खुसी मानि लै।
बाल बच्चा सभटा कब्जा मे छलनि विलास बाबा केँ, पत्नी कहल मे रहनि। पाँच टा बेटा मे सभ सँ छोटका बेटा बालुक पैकारी करैत छलनि, अपने पर-पंचैती आ गामक डाक्टरी करैत छलाह। आर. एम. पी. के सर्टीफिकेट छलनि। माँझिल बेटा आ जमाइ ताहि मे संग-साध देब’ लागल छलखिन। साँझिल दू टा सहायक संगें ल’ क’ बेनीपुर मे गाय महीसक बथान खोलि नेने छलाह। नीक कमाइ होइ छलनि। ताहि सँ पैघ भाइ गूड़क व्यापार करैत रहनि, आ सभ सँ पैघ बेटा अमीन छलनि, जे कतहु दक्खिन मे सरकारी क्वार्टर मे रहै रहनि। सभक परिवार गामे मे रहनि। चैघरा हवेली छलनि। दुआरि पर माल-महीस, कथूक कमी नहि। गामक स्कूल मे पोता-पोती पढ़ैत रहनि। विलास बाबा केँ बूझल छलनि जे अजुका समय मे बेटी केँ सेहो पढ़ाएब जरूरी छै। नहि तँ ब’र-घ’र नहिएँ टा भेटतै।
एके रंग समय विधना कहाँ ककरो लिखने रहै छथिन। विलास बाबाक सरकारी अमीन बेटा बीमार पड़ि गेलखिन। पहिने तँ अधिक ख्याल नहि करै गेलखिन। पछाति भेलनि कि कोनो असाध्य रोग छै। तखन बड़का डाक्टर सँ देखौलखिन। तावत रोग हाथ सँ बहार भ’ गेल छलै। रुपैया पैसा आ डाक्टर वैद्य काज नहि अएलनि। बेटा हाथ सँ चल गेलनि। विलास बाबाक शोक सांघातिक छलनि, मुदा ओ दीन-दुनिया देखने छलाह, बुझनुक लोक छलाह। सभटा काज छोड़ि सरकारी ऑफिसक चक्कर काटए लगलाह। अनुकम्पाक आधार पर अमीन साहेबक बेटा केँ सरकारी नोकरीक कागज भेटि गेलै। एकटा काज सम्पन्न भेलनि। सवा बरिसक दौड़ा-दौड़ी काज देलकनि। बहुतो दिन बाद कतेक काल धरि विलास बाबा दलानक चैकी पर अपन आश्वस्त मुद्रा मे चितंग भेल पड़ल रहलाह। मोन मे जड़िआएल पीड़ा आँखि बाटे बहए लगलनि। जाहि पैघ बेटा पर हिनका सभ सँ बेसी भरोस छलनि, से एना चैरस्ता पर छोड़ि क’ चल जेतनि, कहाँ जनै छलाह! गामे-गाम डाक्टरी करैत रहै छलाह, आ अपना करेजक टुकड़ीक गोर रंग पीयर भेल जा रहल छलनि, से नहि बुझल भेलनि। दलानक एक मुँह आँगन मे सेहो छलै। ताहि दुरूखा बाटे अमीन साहेबक जेठकी बेटी प्रकट भेलनि आ कहलकनि-बाबा, खाइ ले आँगन चलबै, कि एत्तहि आनू?
कने काल धरि बेबूझ जकाँ पोती केँ तकैत रहलखिन। फेर कहलखिन-चलह, आइ आँगने मे खाएब।
आँगन जेना अनभोआड़ भ’ गेल छलनि। दुआरि पर बैसल विलास बाबा देखलखिन-बूढ़ी बड़ लटि गेल छथिन। नेना सभ पैघ भ’ गेल छै आ ई अमीनक दुनू बेटी चम्पा आ चमेली समर्थ भ’ गेल छै। आब तँ एकर सभक कन्यादानक सेहो जोगाड़ कर’क हैत।
-ई भानस के केलक?-बाबा पोती सँ पुछलखिन।
-छोटकी आ नबकी काकी।
-तों सभ नहि करै छह?
-ई सभ इसकूल जाइ छै। लिखिया पढ़िया सँ पलखति हेतै तखन ने।-बूढ़ी बजलखिन।
-तइयो, घर आश्रमक काज सीख’क चाही।
पोती सभ नजर नीचाँ कएने ठाढ़ि रहलनि। बाबा एखन ने कतहु पंचैती मे बैसथि आ ने दवाइक दोकान पर। राति दिन पोती सभक बियाहक चिन्ता करैत रहथि। नव-नव तथ्य सभ बाबाक सोझाँ उजागर होमए लगलनि। जेठकी चम्पा, अइ बेर मैट्रिकक परीक्षा मे बैसलनि। पास सेहो क’ गेलनि।
-बाबा, हमरा काॅलेजो मे नाम लिखा दैह।
-कत’ हए?
-किऐ, बेनीपुर मे।
-कोना जएबह?
-बहुत लोक जाइ छै। पछबारि टोलक तीन टा लड़की जाइ छै। अइ बेर फेर दू टा जएतै।
-अच्छा?-बड़ अचरज भेलनि विलास बाबा केँ। ई तँ नहि खेआल केलखिन कहियो। अपना गामक कामति आ पासवानक बेटी सभ काॅलेज जाए लगलै? नीक भेलै। जौं चम्पा जाए चाहैत अछि, तँ कोन बेजाए। बेटा केँ कहलखिन चम्पाक नाम काॅलेज मे लिखा देब’ लेल।
-किऐ, कोन काज छै आगू पढ़बाक? कह’क सिलाइ स्कूलक ट्रेनिंग लेतह।-छोटका बेटा विचार देलकनि।
-एकरा आगाँ पढ़बाक मोन छै, पढ़ए दहक। की हेतै।
-नहि बाबू, काॅलेज मे की पढ़ाइ होइ छै आ कोन फर्स्ट डिविजन सँ पास केलक अछि। थर्ड डिवीजन बाली की करतइ आगाँ पढ़ि कए। घर मे काज सीखए आ सिलाइक ट्रेनिंग ल’ लिअए।
-तों तँ बड़ विचित्रा गप्प कहै छह। तोहूँ बी. ए. पास क’ कए बालुक बेपारी भेल छह कि नहि? ई बी. ए. क’ घर मे रहतै तँ की?
-बाबू काॅलेज सभ फार्स छै। पढ़ाइ नहि होइ छै। खाली विद्यार्थी सभ एक ठाम जमा भ’ अड्डाबाजी करैत छै।
-नेना कहलक अछि। बाप नहि छै। आइ रहितै तँ अपना संग राँची ल’ जैतै। हमरा उचित नहि बुझि पड़ैत अछि बरजब। नाम लिखा दहक। पछवारि टोलक बचिया सभक संगें जएतै।
पिताक तर्कक सोझाँ बेटा चुप भ’ गेल। चम्पाक नाम काॅलेज मे लिखा गेलै। चम्पा बेनीपुरक काॅलेज जाए लागल। एम्हर विलास बाबा गामे गाम ब’र तकैत घूरि रहल छलाह। एक ठाम एक टा ब’र पसिन पड़लनि। प्राइमरी स्कूल मे ओ मास्टर छलै। सरकारी नोकरी छलै। बेटा सभ केँ बजा पठौलनि।
-बाबा-चम्पा छलनि।
-की?
-हम एखन बियाह नहि करब।
-किऐ?
-ओहिना!
-बताहि नहितन, तोहर बियाह करब तँ हमर कर्तव्य अछि।
-बाबा हम आगू पढ़ब। बी. ए. पास करब।
-तँ पढ़िते छें, के मना करै छौ?
-बियाह करब तखन...।
-पढ़ुआ वर छौ, मास्टरी करैत छौ। तोरा पढ़’मे कोनो बाधा नहि रहतौ।
-ताहि सँ की, हम किन्नहुँ नहि करब।-पएर पटकैत चम्पा चल गेलै।
विलास बाबा अवाक।
-हूँ, ई छौंड़ी बड़ जिद्दी अछि। ककरो कहल की बूझै छै। जे कहलक से कहलक, हिनको बुझेने नहि बुझतनि। आब की करताह।-बूढ़ी दुरूखा मे ठाढ़ि सभटा सुनैत रहथिन से बजलखिन।
-ऐं?-विलास बाबा सोच मे पड़ि गेलाह। अपन अति व्यस्त जिनगी आ सद्यः सोग हिनका ककरो दिस तकबाक पलखति नहि देने छलनि। आब की करताह? बेटा सभ केँ बजौने छथि। ओएह सभ किछु विचार देन्हि तँ देन्हि। कका सभ बेसी नीक जकाँ बुझा सकै छै। ई ब’र छूटि जेतै तँ फेर भेटनाइ मसकिल। पीठहि पर चमेली छै। ओहो अइ बेर काॅलेज जाए लागल अछि। राति भरि नीन नहि अएलनि। दोसर दिन बेरूक पहर तक चारू बेटा आ जेठका पोता दन-दन क’ जूमि गेलनि। बाबाक चिन्तित चेहरा देखि बेटा सभ कने ठमकि गेलाह। फेर मोन मे अएलनि, आइ पहिले पहिल बेटा सभ सँ मंत्राणाक बेर उपस्थित भेलनि अछि, आ ताहि मे जेठ जन नहि छथिन, से विचारि बाबू उदास छथि।
-बाबू की गप्प छै?-छोटका पुछलखिन।
-हँ, ताही लेल तँ बजौलियह। कुसीपुर गामक ब’र तकने छी। दस बीघाक जोत छै बाप केँ। छह बहिनिक बियाह भ’ गेल छै। सरकारी प्राइमरी स्कूल मे मास्टर छै। विचार करह, की करबह?
-जे ब’र-घ’र अहाँ केँ पसिन भेल, ओ कोनो काटैबला हेतै? अहाँ हमरा सभ केँ आज्ञा करिऔ। जे कहबै-माझिल छलै।
-बाउ, हमरा बूझल छल। तोरा लोकनि इएह गप्प कहब’। तैयो बजाएब हमर कर्तव्य छल, मुदा आब एकटा आर समस्या ठाढ़ भ’ गेल अछि।
-की बाबू-छोटका मुहलगुआ छलनि।
-चम्पा कहैत अछि जे ओ बियाहे ने करत, ओ बी. ए. पास करत।-छोटका केँ छोड़ि सभ बेटा भकुआ जकाँ मुँह ताकए लगलनि। छोटका हँसए लगलनि।
-हौ बाबू, हम तोरा पहिने कहने रहियह। ओकरा गाम सँ बाहर काॅलेज कथी लए पठौलह। आब भोगह।
-मत्तोरी, काॅलेज तँ नितदिन जाइत अछि आ चल अबैत अछि, ताहि मे कोन...।
-इएह ने तों नहि बुझबहक।
ओम्हर चम्पा चमेलीक गप्प भ’ रहल छलै। चम्पा मुँह चढ़ओने छल। चमेली पुछलकैक-आब? आब तँ सभटा काका आबि गेलै। छोटका काका केँ जखन किछु-किछु बूझल हेतै, ओ तोहर भेद खोलि देतौ। रहि जएबें मुँह बबैत।
-चमेलिया, तों हमर संग देबें से नहि, उनटे कपार खाइ छें।
-की संग दिअउ?
-बाबू आ कका सभ केँ कहि दही जे मुखियाक बेटा विजय सँ चम्पा केँ बियाह करक मोन छै।-चमेलीक सगर शरीर बसात मे डोलैत भालरि भ’ गेलै। कने काल बकार नहि फुटलै।
-कहि अबै छही की नहि।
-नहि।
-किऐ?
-हमरा लाज होइत अछि आ डर सेहो।
-तोरा किऐ लाज होइ छौ? चम्पाक सोझाँ चमेली दबल-दबल रहै। ओकरा किछु नहि फुरैत रहै। विजय संगें चम्पाक मेल जोल देखि ई तेहन ने ठिसुआएल रहए, जेना चोरनी हो। चम्पा, अपन प्रेमक व्याख्या भाँति-भाँति सुनबए, चमेली केँ। आ स्वयं ओ ई सब विजय सँ सीखए। भारी स्वर मे चम्पा पर विजयक कएल प्रेम रसक आलेपन तेहन भ’ गेल छलै जे ओ आगाँ-पाछाँ नहि विचारै। ओकरा विजयक अतिरिक्त कहाँ किछु बुझाइत छलै।
-तों जा क’ बाबा केँ कहुन। नहि तँ हम स्वयं जा क’ कहबनि।-चम्पा आवेश मे आबि गेल छल।
बाबा, सभ बेटाक मुखाकृति एका-एकी देखि बुझि गेलाह जे हिनका सभ सँ कोनो समाधानक आशा नहि कएल जा सकैत अछि। ई सभ आइ धरि कोनो स्वतंत्र निर्णय नहि नेने छथि। मुदा छोट जन बाजल-बाबू, चम्पा सँ पुछहक बजा क’, किऐ जिद धएने छह।
चम्पा संग चमेली दलान मे आबि जूमल। साओनक बरखा अपन सुर-ताल पर छम-छम बरसि रहल छलै। चमेली थर-थर कँपैत ठाढ़ि छलै।
चम्पा सोझे-सोझे बाबा आ कका सभ दिस तकैत बाजल-कोन अतराहति बीति रहल अछि हमरा बियाहक। एखन हम अठारहम बरिस पार नहि कएलहुँ आ अहाँ सब बैलाबए चाहै छी। दू बरिस आर अपन घर मे रहए नहि देब बाबा-छओ मुण्ड आ बारह आँखि चम्पाक मुँह पर ताकए लागल। निर्वाक। चमेलीक थरथरी थम्हि गेलै; ओ निसाँस छोड़लक। चम्पा काते-कात निमहि गेल।
-आब जखन तों एहन गप कहलह तँ हम तोरा दू बरिस नहि टोकबह।-सब हरे हरे क’ उठि गेलाह। मुदा छोट जन अपना मोपेड सँ बेनीपुर काॅलेजक जखन-तखन चक्कर काटए लगलाह। चम्पा आ विजयक प्रेम काॅलेजक हत्ता मे कहाँ भेल छलै। ओ तँ गामहिमे, नेनहि सँ फुलाइत छलै। विजय चम्पा सँ दू बरिस पहिनहि मैट्रिक पास कएने छलै, मुदा काॅलेज पढ़ए नहि गेलै। गंजक गंज किताब पढ़ए, गामे गाम मिटिंग करैत घुरए। चम्पा केँ कहैक जे तोंहूँ दिन-दुनियाक खबरिक वास्ते नीक जकाँ प’ढ़-लिख। किछु अपन पढ़एबला किताब ओकरा दै, मुदा चम्पा लेखें ओ किताब जेना अरबी-फारसी होइ। एक्कोटा शब्दक अर्थ ओकरा नहि बुझाइ। ओकरा विजय नीक लगै आ विजय केँ चम्पा।
-विजय, देख तँ, हमर ई नब कर्णफूल केहन लगलौ।-चम्पा कहैक। विजय देखि क’ हँसि दै।
-हँसै किए छें?
-नीक छौ, चम्पा खूब पढ़ि-लिखि क’ डिग्री ले, आ अपना केँ तैयार कर। हमरा संग चल’क छौ तँ अपना पर ठाढ़ हो। तखन दुनू गोटा संग भ’ क’ असमानता समाप्त करबै समाजक।
-धुर, से कतौ भेलै अछि।
-हेतै, सभटा हेतै।-विजय उत्साह मे जे किछु कहै से अइ सम्पन्न विलास बाबाक पोती केँ नहि बुझाइक। ओकरा ओकर मुद्रा, भंगिमा आ ओजपूर्ण स्वर नीक लगै। सम्पूर्ण अस्तित्व रोमांचित भ’ जाइ।
-विजय-एक दिन चम्पा ओकरा कहलकै-बाबा आ कका सब हमर विवाह करएबाक तैयारी मे छथि।
-हूँ, ककरा सँ?
-अपना मे गप करैत रहथि, हम सेहो बीचहि मे जूमि गेलिअनि तँ हमरो सँ गप भेलनि।
-की गप्प?
-हम कहलिअनि जे हम बी. ए. पास कएलाक बाद बियाह करब।
-ठीक, सही कहलें।
-विजय, तोहूँ तावत कोनो रस्ता पकड़ि लेबें।
-हम? हम कोन नब रस्ता पकड़ब? हमर तँ सुनिश्चित गन्तव्य अछि। आ से तुरत कत्तए भेटए बला? हमरा स्वयं सम्पूर्ण जीवने संघर्ष बुझि पड़ै अछि। बुझलें?-चम्पा केँ नाक पकड़ि डोला देलकै विजय।
-तखन बियाह कहिया करबें?
-कहियो नहि चम्पा, कहियो नहि। हमरा लेल बियाह बनले नहि छै।
चम्पाक आगाँ धरती आकाश घुमए लगलै। ओकरा मोन भेलै जे ओ विजय केँ भरि पाँज केँ ध’ लिअए आ कहै-तों एहन गप्प किऐ करैत छें। हम तँ तोरे बल पर अपना बाबाक सोझाँ ठाढ़ भ’ गेलौं। हम तँ जागल, सूतल तोरे सपना आँखि मे बन्न कएने रहै छी।-चम्पा एकटा सोझ गामक कन्या, ओकर सपना बिछिया-पायल पहिरि मात्रा बियहुती होमक। ओ की जानए गेलै, जे बनैया आगिक उड़ैत चिनगी सँ स्थायी प्रकाश नहि होइत छै। ओकरा आँचर मे समटल नहि जा सकैत अछि।
-चम्पा की भेलौ, बड़ गुम-सुम छें।-चमेली ओकर मन्हुआएल चेहरा देखि पुछए लगलै। चम्पा चुप्पे रहल। कोनो ने कोनो लाथ लगाए काॅलेज सेहो नहि जाए। विलास बाबा कैक बेर पुछलखिन, किछु जवाब नहि। चमेली केँ बजा क’ पुछलखिन। ओहो जवाब नहि देलकनि। पोखरि पर जामुन गाछ तर बैसि क’ गप्प करैत कैक दिन छोटका कका विजय आ चम्पा केँ देखने छलै, मुदा विजयक प्रकृति जानि ओ कोनो प्रकारक भाव नहि बुझि सकल छलै। एक दिन चमेली केँ नहि रहल गेलै, आ ओ कहि देलकै, जे चम्पा विजय सँ बियाह करए चाहैए। एखन की भेलैए से ओ नहि जनै अछि। छोटका कका केँ तरबाक लहरि मगज पर फेकि देलकै। ओ सोझे दलान पर जूमि गेलै।
-बाबू, आर सहकाबहक छौंड़ी केँ, ओ ओइ दहियरबा सँ बियाह करत’।
-ऐं?
-ऐं की?
-ऐं की के की मतलब? कहबह तखन ने बुझबै।
-की कहब’, ओइ सुमिरन दहियारक बेटा विजइया, चम्पा सँ बियाह करत। किसनौत मे की लड़िकाक अकाल भ’ गेल छै। सिनेमा बुझि लेलक गाम केँ?
-हूँ-विलास बाबा मूड़ी नीचा क’ कए विचारए लगलाह।
-की विचारै छह, बाप दुधीक दही बेचि गुजर करैत छै आ बेटा गामे गाम कमैटी बैसौने रहै अछि। जाइ छिऐ आइ हम ओकर कपार...।
-हौ बाउ, एना आगुताबह जुनि; तों आइ काल्हुक लोक छह, हम पुरान भेलहुँ। एहन कतोक पंचैती कैने छी। चम्पा केँ बुझा सुझा क’ देखहक। ओ जिद्दी अछि। जिदपनी मे कोनो ऊंच-नीच भ’ जेतैक। अपयश होएतहु।
-तों करह पूछा-पूछी, हम ओइ छौंड़ा केँ देखए जाइ छी।
-सुनह, अगुताह नहि।
-चम्पा कहतह आ जिद करतह तँ ओकरा सँ बियाहि देबहक।
-की हेतै, दहियार छै तँ। आइ-काल्हि तँ किसनौत सभ मे बियाह करैत अछि। सुुकुर मनाबह, जौं परजाति होइतै तखन?
-बाबा, तोहूँ जुलुम कैलह। ओइ विजैयाक ओतए सुपारी ल’ क’ जेबह!
-की हेतै?
-बाबा-चम्पा आबि क’ ठाढ़ि भ’ गेलै। उदास आ पीयर मुख सँ। सभक दृष्टि ओम्हरे चल गेलै।
-बाबा, ई चमेली अनेरे कहलक। हम विजय सँ बियाह कर’ लेल उताहुल रही, ओ नहि। ओ तँ कहलक जे ओ कहियो बियाह नहि करतै, ओकर रस्ता अलग छै।
-बाबा, हमर बियाह जत्त’ ठीक करै छलौं तत्तहि क’ दिअ’, अही शुद्ध मे।-नहूँ नहूँ मुरछल सन चम्पा आँगन चल गेलै। बियाह दान हेबाक छलै, भेलै। चम्पा सासुर गेल।
एहन केस? बिनु वादी-प्रतिवादीक, बिनु फैसलाक केस मरि गेलै। विलास बाबा मुखियागिरीसँ त्यागपत्रा द’ देलनि। आब ओ खाली छथि।
•••
उषाकिरण खान लब्धप्रतिष्ठित लेखिका छथि। मैथिली-हिंदी दुनू मे समान रुचि आ गति सँ लेखन। काँचहि बाँस, जाइ सँ पहिने, अनुत्तरित प्रश्न, दूर्वाक्षत, हसीना मंजिल, भामती, सिरजनहार, फागुन, एकसरि ठाढ़, मुस्कौल बला, हीरा डोम आदि प्रमुख कृति प्रकाशित। चर्चित मैथिली उपन्यास भामती लेल साहित्य अकादमी पुरस्कार। भारत-भारती पुरस्कार आ साहित्यक क्षेत्र मे उत्कृष्ट योगदान लेल भारत सरकार द्वारा पद्मश्री सम्मान सँ सम्मानित। प्रयुक्त छवि, भरत एस तिवारी केर सौजन्य सँ एतय साभार प्रस्तुत।
त्याग पत्र Reviewed by e-Mithila on अक्तूबर 24, 2019 Rating:
सदस्यता लें टिप्पणियाँ भेजें ( Atom )


text:
दिल्ली मे बिहारक संस्कृति के झलक
दिल्ली मे पिछला दिन लागल जेना बिहार मे आबि गेल छी. होली आओर महिला दिवस के अवसर पर बिहार उत्सव के आयोजन कएल गेल. लोक बिहारक लोकगीत आओर लोकनाटकक संग कत्थक नृत्यक आनंद उठएलाह. नृत्यांगना पुनीता शर्मा अपन बेहतरीन नृत्य सं लोक के झूमय लेल मजबूर क देलखिन्ह. कत्थक नृत्य यात्रा थीम पर छल. एहि मे जीवन यात्रा के मर्म के खूबसूरती सं पेश कएल गेल. कत्थक नृत्य के फ्यूजन मे बचपन...युवा आओर प्रौढावस्था के संग सुख-दुख...राग-द्वेष...प्रेम-
ई कार्यक्रम दिल्ली के सामाजिक संस्था राग विराग एजुकेशनल एंड कल्चरल सोसाइटी के ओर सं कएल गेल. कार्यक्रम के शुरूआत संतोष नागर जीक वायलिन वादन से भेल. एहि के बाद भेल छल यात्रा. पुनीता जीक कोरियोग्राफी मे भेल एहि ई नृत्य नाटिका राग भटियार... बागेश्वरी... दरबारी सं होएत राज जोग सं खत्म भेल. एहि मे सविता अधिकारी... साक्षी कुमार आओर सुलगना राय अपन नृत्य सं मन मोहि लेलखिन्ह. एहि नृत्य नाटिका यात्रा के संगीत देलाह कासिफ खान.
उत्सव के आखिर मे युवा कलाकार अंशुमाला बिहार मे पावनि... त्योहार...खुशी के मौका पर गाबय जाए वाला गीत पेश कएलन्हि. एहिमे कजरी... जाट-जाटिन... शादी-विवाह आओर होली पर गाबय जाय वाला गीत छल. लोक नाटक वाला हिस्सा मे जयशंकरजी खुशबू आओर वंदना के संग 'जाट-जाटिन' पेश कएलखिन्ह.


text:
सिटी अफ वेस्टमिन्स्टर
सिटी अफ वेस्टमिन्स्टर (अङ्ग्रेजी: City of Westminster) लन्डनक एक बरो छी । ई क्षेत्र, लन्डन शहरक मध्यमे, थेम्स नदीक किनार पर अवस्थित अछि । ई ऐतिहासिक इलाका, मध्यकाले सँ, समुचा इङ्ल्यान्ड आ संयुक्त अधिराज्यक राजनैतिक केन्द्र रहल अछि । ब्रिटिश राजतन्त्र आ ब्रिटिश सरकार सँ सम्बन्धित अनेक महत्वपूर्ण आ ऐतिहासिक भवनसभ स्थित अछि, जहिमे: ब्रिटिश शासकक आधिकारिक निवास, बकिङ्घम प्यालेस, वेस्टमिन्स्टर प्यालेस (ब्रिटिश संसद भवन), सेन्ट जेम्स प्यालेस, वेस्टमिन्स्टर एबी आ ब्रिटिश प्रधानमन्त्रीक आधिकारिक निवास, १० डाउनिङ स्ट्रीट शामिल अछि । ई थेम्सक बामा तीर पर अवस्थित अछि । किछ बगान आ उद्यानसभ छोड़ि, ई क्षेत्रक जनघनत्व बहुतेक बेसी अछि ।
इतिहाससंपादित करें
सन्दर्भ सामग्रीसभसंपादित करें
- ↑ 2011 Census: Ethnic group, local authorities in England and Wales, Office for National Statistics (2012). See Classification of ethnicity in the United Kingdom for the full descriptions used in the 2011 Census.


text:
नवका- पुरनका लेख सर्च करु...
नालंदा विश्वविद्यालयक लेल संसद मे बिल
नालंदा के पुरान वैभव एक बेर फेर लोक से सामने आएत. नालंदा विश्वविद्यालय एक बेर फेर दुनिया के सर्वश्रेष्ठ शिक्षा संस्थान बनत. एहि के लेल संसद के मानसून सत्र मे एकटा विधेयक लाएल जाएत. दिल्ली मे प्रधानमंत्री के अध्यक्षता मे भेल मंत्रिमंडलक बैठक मे एहि बारे मे फैसला लेल गेल. नालंदा विश्वविद्यालय के फेर सं बनाबय मे करीब 1005 करोड़ रुपया खर्च होएत...एहि के लेल दिल्ली मे एकटा प्रोजेक्ट ऑफिस बनाएल जाएत... जे संसद मे विधेयक के पास होएतहि काज करनाए शुरू करि देत.
एहि विश्वविद्यालय के बनाबय के मुद्दा पर फैसला पिछला साल पूर्वी एशियाई देशक सम्मेलन मे भेल छल...आओर सभ देश एकरा बनाबय मे सहयोग करत... मुदा भारत मेजबान होए के कारण कनि बेसि खर्च करत. विशेष अनुदान के रूप मे योजना आयोग 50 करोड़ रुपया दओ देलक अछि. एहि विश्वविद्यालय मे बौद्ध अध्ययन... दर्शन शास्त्र ... धर्म... इतिहास... अंतरराष्ट्रीय संबंध एवं शांति... प्रबंधन..भाषा...साहित्य आओर पर्यावरण विषयक फैकल्टी रहत...
प्रोजेक्ट ऑफिस भने दिल्ली मे रहत मुदा विश्वविद्यालय नालंदा मे बनत... एकरा लेल शुरुआती तौर पर 500 एकड़ जमीन के अधिग्रहण भ चुकल अछि... 500 एकड़ जमीन के आओर कएल जाएत. एहि सं नालंदा के आसपासक लोक के फायदा सेहो होएतन्हि. पर्यटन के बढ़ावा मिलत. इंफ्रास्ट्रक्चर के बढ़ावा मिलत... लोक के नवका रोजगार मिलत.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
जिओन मातसुरी
जिओन महोत्सव (祇園祭 जिओन मातसुरी?) वार्षिक रूपमे जापानक क्योटोमे सबसँ प्रसिद्ध चाडपर्व मध्ये एक छी । ई जुलाईक पूरा महिनाक लेल मनावैत अछि आ जुलाई २१ आ जुलाई २४ मे एक यमबोको जुन्को (山 鉾 巡行) परेड द्वारा मुकुट लगावैत अछि । एकर नाम क्योटोक जिओन जिलासँ लेने अछि ।
क्योटोक शहरी क्षेत्रमे तीनटा रातसभक ट्राफिकसभके पैदल यात्रीक लेल आरक्षित कएल गेल अछि । जिओन मातसुरीक तीनटा जुलाई १६ आ जुलाई २३ कऽ रातसभके योइयामा (宵 山), जुलाई १५ आ जुलाई २२ क रातसभके योइयोइयामा (宵々山) आ जुलाई १४ आ जुलाई २१ क रातसभके योइयोइयोइयामा (宵々々山) क रूपमे चिनैत अछि । सडकसभ रातक समयमे लगाइल स्टालसभ याकीटोरी (बारबेक्यू चिकन स्केवरहरू), ताईयाकी, ताकोयाकी, ओकोनोमियाकी, परम्परागत जापानी मिठाइसभ आ बहुत अन्य पाक भोजनसभसँ भरिभराउ होएत अछि । युकाटा (समर किमोनो) कपडा लगाइएल बहुत महिलासभ ओसभक परम्पारिक पर्स आ पेपर पङ्खासभ चारोदिश जाएत अछि ।
इतिहास[सम्पादन करी]
ई उत्सव शुद्धिकरण अनुष्ठान (गोर्यो-ई) क भागक रूपमे उत्पन्न भेल अछि, जहिमे देवतासभके आग, बाढी आ भूकम्प कऽ कारण मानैत छल । ८६९ मे , व्यक्तिसभसँ प्लेग आ महामारीसँ पीडित भेल छल आ एकर कारण देवता गोजु तेन्नो (牛頭 天王) के देने छल । सम्राट सेइवा लोगसभके यासाका तीर्थस्थान मे जा सुसानू-नो-मिकोटो देवताके प्रार्थना करैल आदेश देलक । यासाका तीर्थालयसँ पुरान जापानक प्रत्येक प्रान्तक शिनसेन-एन, एकटा बगैचा, लेल छैसठ्ठी विशिष्ट शैलीक हल्बर्डसभ तयार पारिएल छल आ गुडाउन मिल्ने (पोर्टेबल) मूर्तिसभ (मिकोशी) सेहो सगे बनाने छल । जत्-जत् एक प्रकोपक फैलावट भेल ओत-ओत ई अभ्यास दोहोर्याइने छल । ९७० मे , ई एक वार्षिक कार्यक्रम कहै आदेश भेल छल आ अाईतक निरन्तर चलिरहल अछि । समयक साथ बढ्त शक्तिशाली आ प्रभावकारी व्यापारी वर्ग ई महोत्सवके थप विस्तृत बनाने अछि ।
१५३३ मे , अशिकागा शोगुनेट सब धार्मिक घटनासभके रोकालक । ओसभ जुलूस नैनिकाल अनुष्ठान बिना काम करैल नै सकैत छल लोगसभ विरोध केलक । ई चाडक हालक प्रगतिके जनावैत अछि । शताब्दी सँ छोट गुडाउन मिल्ने (पोर्टेबल) हराएल वा क्षतिग्रस्त भेल मूर्तिसभके प्रतिस्थापन कैर नयाँ टेपेस्ट्रीसभ लगाने अछि । प्रयोगमे नै भेल समय , रथ मूर्तिसभ आ राजपत्रसभ स्थानीय जनताक हेरचाहमे क्योटोक सम्पूर्ण केन्द्रीय व्यापारी जिलाक विशेष पसलमे राखने अछि।


text:
सिख धर्म
सिख धर्म (सिखमत आ सिखी सेहो कहल जाइत अछि; पञ्जाबी: ਸਿੱਖੀ) एक एकेश्वरवादी धर्म छी । ई धर्मक अनुयायी के सिख कहल जाइत अछि । सिखसभक धार्मिक ग्रन्थ श्री आदि ग्रन्थ या ज्ञान गुरु ग्रन्थ साहिब छी । आमतौर पर सिखसभक १० सतगुरु मानल जाइत अछि, मुदा सिखसभक धार्मिक ग्रन्थमे ६ गुरुसभ सहित ३० भगतसभक बानी अछि, जेकर सामान सिख्यासभक सिख मार्ग पर चलैक लेल महत्त्वपूर्ण मानल जाइत अछि । सिखसभक धार्मिक स्थानक गुरुद्वारा कहैत अछि ।
सन् १४६९ मे पञ्जाबमे जन्मल नानक देव गुरमतकें खोजलक आ गुरमतक सिख्यासभक देश देशान्तरमे स्वयं जाए जाए करि फैलेने छल । सिख हुनका अपन पहिल गुरु मानैत अछि । गुरमतक परचार बाँकी ९ गुरुसभ केलक । १०अम गुरु गोबिन्द सिंह जी ई परचार खालसाक सोपलक आ ज्ञान गुरु ग्रन्थ साहिबक सिख्यासभ पर अम्ल करैक लेल उपदेश देलक । सन्त कबीर, धना, साधना, रामानन्द, परमानन्द, नामदेव इत्यादि, जेकर सभक बानी आदि ग्रन्थमे दर्ज अछि, ओ भगतसभक सेहो सिख सत्गुरुसभक सामान मानैत अछि आ ओकर सिख्यासभ पर अमल करैक कोशिश करैत अछि । सिख एक ईश्वर मानैत अछि, जेकरा ओ एक-ओम्कार कहैत अछि । ओकर मान अछि कि ईश्वर अकाल आ निरंकार होइत अछि ।
परिचय[सम्पादन करी]


text:
आरपीएफ़ पटनाक ओर सं आलमगंज मे छापेमारी मे बरामद चीज कें आब कोलकाता भेजल जायत। रेलवे कें कोलकाता स्थित साइबर सेल मे तकनीकी रूप सं टिकट दलालक दुकान सं बरामद उपकरणक जांच कराओल जायत। कंप्यूटर, हार्ड डिस्क, मोबाइल सहित अन्य तकनीकी उपकरणक जांच होयत।
तकनीकी रूप सं दक्ष इंजीनियर साइबर सेल मे सभ जानकारी कें निकालबाक प्रयास करत। ओतय फॉरेंसिक मे सेहो हार्ड डिस्क कें जांच कराओल जायत । पटना जंक्शन कें आरपीएफ पोस्ट कें इंस्पेक्टर वीके सिंहबतओलनि जे हार्ड डिस्क केर जांचक बाद इंजीनियर प्रोग्रामिंग आ कोडिंग सं पता लगाओत जे टिकट दलाल कून तरीका सं कारोबार करैत छल।अखन बरामद कैल सभ’ चीज कें सील क’ राखि देल गेल अछि। पटनाक स्टाफ दू दिनक भीतर कोलकाता स्थित साइबर सेल मे सभ’ उपकरण कें ल’ जायत।
पकड़ गेल टिकट दलाल मोहम्मद कासिफ जाकिर कें कारोबारक सच सामने आयत। ओकरा जेल भेज देल गेल अछि। आरपीएफ़ केर टीम साइबर सेल सं जानकारी मिलबाक बाद पता लगाओत जे टिकट दलाल कून सॉफ्टवेयर कें कतय सं खरीदने छल? संगहि आईआरसीटीसी केर वेबसाइट कें हैक करय वला सॉफ्टवेयर कें बनेलक आ टिकट दलालक पास कें खरीद बिक्री कोना होयत अछि। अहि पहलु पर सेहो आरपीएफ केर टीम जांच करत।
आरपीएफ़ पटना केर टीम बुधदिन 22 लाख सं बेसि मूल्यक टिकट कें संग पटना सिटी कें मोहम्मद कासिफ जाकिर कें पकड़ने छल। ओ बेकरी शॉप केर आड़ मे टिकट कें धंधा मे लागल छल।


text:
शहरक एक मात्र नामी सरकारी हाँस्पिटलक इमरजेँसी वार्डमे होइत कन्ना-रोहट पूरा प्रांगनकेँ कपाँ रहल छल । अगल-बगलकेँ लोक सेहो जुटि नोराएल नैन लेने ठाढ़ छलैए । 50 वर्षक बूढ़ मरीजकेँ नाँकसँ आँक्सीजनक पाइप बान्हल छलै मुदा साँस बड तेजीसँ उपर-नीच्चा होइत छलै । 14 वर्षक बच्चा दौड़ कऽ डाँक्टर साहेबकेँ कहलक मुदा डाँक्टर साहेब कहलनि ,"नर्सकेँ कहू सुइया लगा दै लेए।"
बच्चा हाँफैत नर्सकेँ खोजऽ लागल मुदा नर्स नञि भेटलै ओ दोसर वार्डकेँ नर्सकेँ कहलक सुइया लगा दै लेए ,नर्स जबाब देलनि ,"हम एखन ड्यूटीपर नञिछी , किनको दोसरकेँ कहू ।"
बच्चाकेँ आँखिसँ खसैत नोर गालके भीजाबैत उज्जर फर्शपर पसरि रहल छल ।ओ फेर डाँक्टरकेँ जा कऽ कहलक । डाँक्टर साहेब फटकारैत बाजलाह ,"हम डाँक्टरीके डिगरी सुइया भोँकै लेल नञि लेलौँ ।"
बच्चा हतास भेल ओहि मरैत शरीर लग बैसि गेल । साँस आरोह-अवरोह करैत बन्न भऽ गेलै । ओहि 14 वर्षक अनाथके आँखिसँ नोर झहरैत रहल आ एहि ब्रम्हांडक दोसर भगवान अपन कर्तव्य निर्वाह करैत रहलाह ।
अमित मिश्र


text:
सोनू मिश्र
आंखि स्क्रीन पर टिकल छल। मोन बेर-बेर एकटा गप दोहरा रहल छल- काश! अगर संरक्षण भेल रहिते त आइ हमर पहचान किछु आओर हाइते। दरभंगा क प्रशासनिक व्यवस्था हो वा फेर सुन्दर सरपट सड़क पर दौड़ैत बग्गी वा रोल्स रॉयल क नाचैत पहिया, सपना सन लागि रहल इ हकीकत कोनो सपना स कम नहि अछि। दरभंगा क बेला पैलेस स्थित विशेश्वर सिंह सभागार मे अपन स्वर्णिम अतीत कए देख सब स्तब्ध छल। दरभंगा फिल्म क्लब क तत्वावधान मे आयोजित वाइव्रेन्ट दरभंगा नामक एहि कार्यक्रम मे 1931 स 1941 क बीच बनल किछु फिल्म क 12 गुना 10 क स्क्रीन पर प्रदर्शन भेल त सभागार कई दशक पाछु चल गेल। ब्लैक एंड ह्वाइट क संगहि रंगीन फिल्म सेहो देखबा लेल भेटल। इ जरूर से एतबा पुरान फिल्म आजुक एचडी सन स्पष्ट नहि छल, बावजूद ओ अपन सुहनगर इतिहास कए देखा देलक जे देखि उत्साह स शरीर क एक एक टा अंग मे कंपन भ गेल। समारोहक क पहिल प्रस्तुति 1941 मे बनल फिल्म छल। इ संभवत: भारत क पहिल रंगीन वीडियो अछि। एहि मे तात्कालिक राजकुमार जीवेश्वर सिंह क उपनयन देखाओल गेल। एहि अवसर पर करीब 130टा राजा दरभंगाक पाहुन बनल छलाह। हुनका सब लेल दरभंगा विशेष विमान क व्यवस्था केने छल, जेकर गवाह दरभंगा क एयरपोर्ट आ इ फिल्म अछि। एहि मे दरभंगाक ओ शान देखबा लेल भेटल जे आब खिस्सा भ चुकल अछि।
दोसर फिल्म ओहि कार्यक्रमक छल जाहि मे शामिल हेबा लेल भारत क वायसराय विटोरी दरभंगा भ्रमण पर आयल छलाह। एहि फिल्म सबहक माध्यम स कईटा नव जानकारी सेहो सभागार मे बैसल लोक सब कए प्राप्त भेल। जेना जखन देश मे केवल दूटा एयरलाईन्स कंपनी होइत छल तखन दरभंगा क अपन एयरलाइन्स कंपनी छल, जेकरा लग दर्जन भरि जहाज छल। समारोह मे देखाउल गेल फिल्म सब मे विदेशी मेहमान सब लेल आयोजित खास पार्र्टी, महमान लेल विशेष अतिथिशाला यूरोपियन गेस्ट हाउस क सुंदरता, मधुबनी स्थित राजनगर किला (जे 1934 क भूकम्प मे खण्डहर भ गेल) सेहो दिखबा लेल भेटल। स्थानीय विधायक संजय सरावगी क कहब छल जे राजनगर क महल क खूबसूरती भारत क कोनो महल क खूबसूरती कए चुनौती द रहल छल। ओ महल कए देख पूरा सभागार वाह आ ओह स्वर उदघोष केलक। समारोह मे सिंहद्वार क खूबसूरती कए देख बहुत लोकक आंखि नोरा गेल। समारोह मे देखाउल गेल अन्य फिल्म मे रेलवे क स्पेशल सैलून दरभंगा क हेरायल धरोहरक टीस जगा देलक। एकटा फिल्म दरभंगाक कारोबारी चेहरा कए उजागर केलक। जाहि कालखंड मे लोक चीनी स अपरिचित छल ओहि समय मे दरभंगाक लोक लोहट मे आधुनिक मशीन युक्त चीनी मिल लगाकए नहि केवल लोक कए चीनी देलक बल्कि लोक कए रोजगार आ किसान कए नकदी फसल देलथि। 1903 मे स्थापित भारत क पहिल अत्याधुनिक चीनी मिल देखबा लेल बिहारक तत्कालीन राज्यपाल क भ्रमण देखबा लेल भेटल। लोहट पर आधारित एहि सिनेमा स दरभंगा क नेतृत्वकर्ता क दूरदर्र्शी व्यावसायिक सोच देखबा लेल भेटल। कार्यक्रम क अंतिम प्रस्तुति एकटा एहन सिनेमा छल ले दरभंगाक बदलल भूगोल कए देखा देलक। एकटा रील मे पोलो क अंतराष्ट्रीय मैच, त दोसर रील मे फुटबाल मैच। पोलो मैदान मे विदेशी खिलाडी आ भारतीय खिलाडी क बीच भ रहल मैच क दौरान दर्शक क भीड़ देख वीरान पड़ल पोलो मैदान सभागार मे खेल प्रेमी लेल उदासी क माहौल बना देलक। भारतीय फुटबाल संघ क नींव सेहो दरभंगा मे राखल गेल छल, जे एकटा फिल्म क प्रदर्शन स बुझबा लेल भेटल। आइ दरभंगा टा नहि पूरा देश इ बिसरि गेल अछि। संघ क पहिल अध्यक्ष विश्वेश्वर सिंह क नाम पर शुरू भेल कप बन्द भ गेल, जखनकि पहिल सचिव क नाम पर शुरू सन्तोष ट्रॉफी आइ तक आयोजित भ रहल अछि। समारोह मे राज परिवारक संग संग दरभंगा कए बनेबा मे जाहि परिवार सबहक योगदान रहल ओहि परिवार क वंशज सब कए विशेष रूप स आमंत्रित कैल गेल छल। मंच स कार्यक्रम क उद्घोषक आ सूत्रधार आशीष झा कहला जे एहि कार्यक्रम क उद्देश्य केवल इतिहास स साक्षात्कार नहि छल बल्कि वर्तमान कए सुंदर बनेबाक कोशिश सेहो अछि। इस अवसर नगर विधायक संजय सरावगी कहला जे अगर हम धरोहर कए निर्माण नहि क सकैत छी त कम स कम एहि धरोहर सब कए नष्ट करबाक काज सेहो नहि करि। ओ धरोहरक संग भ रहल उपेक्षा कए रेखांकित करैत एकरा शीघ्र बंद करबाक मांग केलथि। संस्कृत विश्वविद्यालय क कुलपति डॉ रामचंद्र झा कहला जे इ भूमि ज्ञान क केंद्र रहल अछि आ ओ दिन जरूर आउत जहिया इ भूमि फेर स ज्ञान क केंद्र बनत। एहि मौका पर कईटा गणमान्य लोेक उपस्थित छलथि। कार्यक्रम क आयोजक मिराज सिद्दिकी धन्यवाद ज्ञापन केलथि। दरभंगा लेल सामान्य कार्यक्रम स अलग भेल एहि कार्यक्रम कए देखि सभागार स निकलल एक एक टा दरभंगवी क चेहरा पर गौरवशाली अतीत क गर्व आ वर्तमान क पीड़ा क मिश्रण भाव साफ देखा रहल छल।
(लेखक दैनिक मिथिला आवाज स जुड़ल छथि)
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
प्रवासी मजदूरक रेल किराया पर बिहार सरकार नीक फैसला लेलक अछि. मुख्यमंत्री नीतीश कुमार कहलनि जे अन्य राज्य सं श्रमिक स्पेशल ट्रेन सं आपस आबयबला मजदूर केर किरायाक राशि प्रदेश सरकार आपस क’ देत. एहि लेल हुनका प्रशासन दिस सं बनाएल गेल क्वारनटीन सेंटर पर 21 दिन क्वारनटीन मे रहय पड़त.
मुख्यमंत्री कहलनि, क्वारनटीन केर अवधि पूर्ण भेला कें बाद किरायाक टाका वापस लेबय लेल मजदूर कें टिकट देखाबय पड़त. ओ कहलनि जे सरकार ई सुनिश्चित करत जे क्वारनटीन केर अवधि पूर्ण भेला कें बाद प्रत्येक श्रमिक कें कम सं कम एक-एक हजार रुपया मिलत.
सीएम नीतीश कुमार कहलनि, ‘हम बिहारक लोक कें वापस भेजबाक सुझाव पर विचार करबा लेल केंद्र कें धन्यवाद करए चाहैत छी. अन्य राज्य मे फंसल बिहारक लोक कें वापस बिहार भेजबा लेल केंद्र कें शुक्रिया. हुनका लेल अतय क्वारनटीन सेंटर बनायल गेल अछि.’
सीएम नीतीश कुमार कहलनि, ‘बाहर सं आयल सभ प्रवासी 21 दिन लेल क्वारनटीन सेंटर मे रहत. एकरा लेल हर प्रखंड मुख्यालय पर क्वारनटीन सेंटर बनाएल गेल अछि. जतय रहनाइ आ खेनाइ केर पूर्ण इंतजाम कएल गेल अछि. राज्य सरकार 19 लाख लोक कें पहिनहि एक-एक हजार रुपया देने छल.’


text:
> मधुबनी कांड केर विरोध कयलनि मैथिल
नव दिल्ली. मधुबनी मे पुलिस द्वारा कयल गेल गोलीबारी केर विरोध मे दिनांक १४ अक्टूबर २०१२ कें 'मैथिल यूथ परिषद्' केर नेतृत्व मे बहुत लोक दिल्लीक जंतर मंतर पर प्रदर्शन तथा कैंडल मार्च केलनि. घटना सं आक्रोशित लोक सभ बिहारक नीतीश सरकार कें निरंकुश आ तानाशाह बतओलनि. परिषदक अनुसार मधुबनीक जनता पछिला एक सप्ताह सं बिहार पुलिस प्रशासनक अत्याचार सहन क' रहल अछि. बिहारक शासन व्यवस्था चरमरा गेल अछि. अपराधी कें प्रशासन संरक्षण द' रहल अछि आ जे एकर विरोध करइए ओकरा पर गोलीबारी भ' रहल अछि. घटनाक बादे प्रशासनिक अधिकारी केर तबादला पर सेहो परिषद् क्षोभ जतओलक. मैथिल यूथ परिषद् केर प्रदर्शन आ कैंडल मार्च मे बेस मैथिल जुटलाह, जाहि मे मधुबनी सहित मिथिला केर आनो जिलाक लोक सभ शामिल भेल छलाह. प्रदर्शन बेस शांतिपूर्ण भेल. प्रदर्शन मे 'इंडिया अगेंस्ट करप्सन' केर कार्यकर्ता लोकनि सेहो शामिल भेलाह, संगहि अरविन्द केजरीवाल केर मंच दिस सं सेहो एहि प्रदर्शन कें समर्थन प्राप्त भेल.
(Report: मिथिमीडिया ब्यूरो)


text:
कार्तिक मास केर शुक्ल पक्ष नवमी कें अओरा वा धातरी नवमी जकरा अक्षय नवमी सेहो कहल जाइत छैक, मनाओल जाइत अछि. एहि दिन पूजन, तर्पण तथा अन्नदान करबाक बहुत बेसी महत्व अछि. एहि दिन कयल जप, तप, दान इत्यादि व्यक्ति कें सभ पाप सं मुक्त करैत अछि.
मान्यता अछि जे सतयुग केर आरम्भ एही दिन भेल छल. मिथिला भरि मे एहि दिन धातरी गाछ लग साफ़-सफ़ाइ क' भानस कायल जाइत अछि आ ब्राह्मण भोजनक सेहो रीति अछि. लोक एहि दिन कें बहुत बेसी आनंद मनबैत अछि. विशेष का धिया-पुता लेल एहि पूजा केर महत्वा एहू लेल अछि जे धातरी गाछ लग भोजन पिकनिक जनका अनुभूति देइत अछि. आई दलान, बारी ओ गाछी-बिरछी मे धातरी गाछ लग अलगे चहल पहल रहैत अछि. धार्मिक मान्यता अछि जे धातरी वृक्ष मे सभ देवताक निवास अछि. ई फल भगवान विष्णु कें सेहो अति प्रिय छनि.
मान्यता अछि जे सतयुग केर आरम्भ एही दिन भेल छल. मिथिला भरि मे एहि दिन धातरी गाछ लग साफ़-सफ़ाइ क' भानस कायल जाइत अछि आ ब्राह्मण भोजनक सेहो रीति अछि. लोक एहि दिन कें बहुत बेसी आनंद मनबैत अछि. विशेष का धिया-पुता लेल एहि पूजा केर महत्वा एहू लेल अछि जे धातरी गाछ लग भोजन पिकनिक जनका अनुभूति देइत अछि. आई दलान, बारी ओ गाछी-बिरछी मे धातरी गाछ लग अलगे चहल पहल रहैत अछि. धार्मिक मान्यता अछि जे धातरी वृक्ष मे सभ देवताक निवास अछि. ई फल भगवान विष्णु कें सेहो अति प्रिय छनि.
— मिथिमीडिया डेस्क


text:
पहिल फिल्म निर्माता मनोज ठाकुरक "चट मंगनी पट भेल बियाह "आ दोसर रमेश रंजनक "एक चुटकी सिनुर "अछि । राजसी फिल्म प्रोडक्सनक बैनर तर मे निर्मित "चट मंगनी पट भेल बियाह " अपन शीर्षक अनुरूप सम्पादित काज प्रतीत होइत अछि । युवा कथाकार ऋषि वशिष्ठक लिखल संवाद सभ अवस्से हास्य परसबा योग्य छल,मुदा अभिनेता सभक अति नाटकीयता सभक उर्जाकें झूस कयलक अछि। कोनो व्यावसायिक फ़िल्मक एक तिहाई भाग गीत-संगीतक होइत अछि आ एही फिल्मक गीत-संगीत कोनो अर्थें लोकप्रिय नहि भ सकल अछि। युवा गायक पवन नारायणक संगीत बस औपचारिकता मात्रक निर्वहन क' सकल अछि । किछु पारंपरिक आ मौलिक धुनक समिश्रण करबामे सफल होइतो संगीतकार संगीत संयोजन आ ध्वनि प्रभावमे पिछड़ी गेलाह अछि। ई प्रायः मैथिलीमे पहिल प्रयास अछि जे सम्पूर्ण रूपसँ हास्य पर केन्द्रित फिल्मक निर्माण भेल।फ़िल्मक केन्द्रीय चरित्रमे मधुबनीक वरिष्ठ रंगकर्मी किशोरनाथ अपन मंचीय प्रतिभाक खूब जमिक' उपयोग केलनि अछि, मुदा अतिनाटकीयता परदाक व्याकरणमे फिट नहि बैसि सकल अछि। अभिनेत्रीमे काजल, भाषा झा सहित रामसेवक ठाकुर , कल्पना मिश्र आदिक अभिनय सामान्य कोटिक अछि। आनमे बेसी कलाकार सभ पर्दा पर अयबाक लौल मात्र पूरा केलनि अछि। हाँ ...... रंगमंच आ सिनेमाक परिचित नाम अनिल मिश्र एते सेहो किछु करबाक प्रयास केलनि अछि । जाहिसँ बेसी करबाक गुंजाइश संभवतः पटकथामे नहि छलनि . एते टीम कें ई बुझब आवश्यक छल जे सिनेमक निर्माण लेल ओकर व्याकरणक ज्ञान आ पालन अनिवार्य तथ्य अछि,अन्यथा फ़िल्मक दुर्दशा होयब स्वाभाविके अछि।सम्पूर्णतामे ई कहल जा सकैत अछि जे "चट मंगनी पट भेल बियाह "क असफलता मैथिली फिल्म उद्योगमे लागल युवा सभकें सिनेमाई व्याकरणक प्रति साकांक्ष करैत अछि।
"एक चुटकी सिनुर"डी .एस .एम् . फिल्म्स इंटरनेशनल द्वारा रमेश रंजनक निर्माण आ निर्देशनमे बनल सम्पूर्ण पारिवारिक फिल्म अछि जाहिमे कर्णप्रिय गीत-संगीत एकर मजगूत पक्ष अछि। संगीतकार रवि दा एहिमे मिथिलाक पारंपरिक धुन सभक सुन्दर समायोजन केने छथि आ रंजना झा,पवन नारायण,कुञ्ज बिहारी मिश्र ,जितेन्द्र ,मीनू मिश्र आदि रमेश रंजनक गीत सभकें जे स्वर प्रदान केने छथि से मधुर आ कर्णप्रिय बनल अछि।"किये बैसल छें तू मोन मारि मैया गे ,कनिको त' रखिते धिआन ....गे माय जिनगी के नै छै ठेकान .."चर्चित गायिका रंजना झा केर स्वर मे अत्यंत कारुणिक बनल अछि जाहिसँ महिला दर्शकक झुकाव फिल्म दिस भ' सकल आ हौल हाउसफुल भ' सकल। एहू फिल्ममे अभिनेता अनिल मिश्रक अभिनय प्रशंसनीय रहल अछि आ ओ मैथिली सिनेमाक परिचित नायक बनबाक मार्ग पर अग्रसर छथि .संगहि अभिनेत्री नम्रता झा , हिमांशु ,दीपा,महेंद्र नारायण लाल कर्ण आदि सेहो अपन भूमिका संगे न्याय करबामें सफल भेल छथि। कुणाल ठाकुर सभसं बेसी जमलाह अछि अपन अलग तरहक छविमे । "एक चुटकी सिनुर"महिलाक विभिन्न समस्या सभकें एकसंग एकठाम उठेबाक प्रयास थीक जाहिमे कोनो तरहक नवता ताकब व्यर्थ होयत। पूर्णतः मनोरंजनक पेटार बनल एहि फिल्मकें बेनीपट्टी क्षेत्रमे अपार सफलता भेटलैक अछि । मुदा दुखद विन्दु ई अछि जे एकर प्रदर्शन एखन धरि मिथिलाक केंद्र स्थली सभमे नहि भ'सकल अछि। कारण वितरण व्यवस्थाक अनुरूप हौल सभ भोजपुरी-हिन्दी फिल्मक प्रदर्शनमे अपस्यांत अछि।
आब एतय प्रश्न ई ठाढ़ होइत अछि जे पचास सालमे मैथिली सिनेमा कतय ठाढ़ अछि ? कांच-अधपाकल फिल्म बनेबासं मैथिली भाषा-संस्कृति कें कतेक नफा -नोकसान ? जं कोनो फिल्म ढंग सँ बानियो जाइत अछि त ' ओकर प्रदर्शनमे बाधा आ समस्या किएक ? एहि संदर्भमे मुंबई प्रवासी मैथिल फिल्मकार मनोज श्रीपतिक कहब छनि जे मैथिली फिल्मक नाम पर बेसी लौल कएल जा रहल अछि। सार्थक आ परिपक्व ढंगे मैथिली फिल्मक निर्माण आ मार्केटिंग नहि भ'रहल अछि । ई मैथिली सिनेमाक व्यापारमे सभसं पैघ बाधक अछि। एहि तरहें मैलोरंग नई दिल्लीक निदेशक आ युवा रंगकर्मी प्रकाश झा सोशल नेटवर्किंग साईट पर अपन मंतव्यमे लिखैत छथि जे मैथिली फिल्मक निर्माता -निर्देशक सभ अप्रशिक्षित टीम संगे काज क' रहल छथि ,तें परिणाम शून्य होइत अछि। ओ ईहो कहैत छथि जे अनिल मिश्र सन प्रतिभावान अभिनेताक अभिनय क्षमता केर सदुपयोग करबा मे कोनो मैथिली फिल्मकार एखन धरि सफल नहि भेलाह अछि। प्रसिद्ध रंगनिर्देशक कुणाल मैथिलीमे बनि रहल एखनुक अधिसंख्य फिल्म कें जोगाड प्रोडक्सनक कमाल कहैत छथि .
तें इ आवश्यक अछि जे एहि पचासम वर्षमे हम सभ आत्म- विवेचना करैत एहि विन्दु पर एकजुट होइ आ कार्ययोजना बनाबी। नायक- निर्देशक बनबाक लौल छोडि मैथिली फ़िल्मक सम्मुन्नत भविष्यक प्रति अपन इच्छाशक्तिकें जगाबी , तखने कोनो सार्थक परिदृश्य सोझां आबि सकत। अन्यथा हड़बड़ी बियाह कनपट्टी सिनुर बला कहाबत चरितार्थ होइत रहत ।


text:
नवका- पुरनका लेख सर्च करु...
कंबल बांटल गेल
बिहार सहित पूरा उत्तर भारत मे आई-काल्हि ठंड... शीतलहर के कहर मचल अछि. लोक सभ परेशान छथिन्ह. पछुआ हवा एना लगय छै जेना सूई चुभा देने होए. दांत किटकिटा देबय वाला आओर हाड़ कंपा देबय वाला एहि सर्दी मे किछ लोक दानधर्म मे सेहो लागल छथिन्ह. कई ठाम लोक के लेल अलाव... घुर- आगि तापय के व्यवस्था कएल गेल अछि... लोक सभ मे गर्म कपड़ा... कंबल बांटल गेल अछि. एहने एकटा पुण्यक काज पिछला दिन भेल दरभंगा के शीशों गाम मे. एहि ठाम बनि रहल श्री साईंराम बाबा के मंदिर के तरफ सं गरीब लोक मे कंबल बांटल गेल. करीब 90 टा लोक के मंदिर के तरफ सं कंबल देल गेल.
शीशों के एहि मंदिर मे श्री साई बाबा के प्राण-प्रतिष्ठा 20 अप्रैल के होए वाला अछि. एहि दिन दरभंगा राज के काली मंदिर सं शीशों श्रीसाईं बाबा मंदिर तक विशाल कलश शोभा यात्रा निकालल जाएत. दिल्ली के कलाकार सभ एकरे संग श्रीसाईं बाबा के झांकी सेहो निकालताह. श्रीसाईं बाबा के पालकी सेहो निकलत. एकरा लेल अखने सं तैयारी भs रहल अछि. दिल्ली मे रहय वाला श्री आर. एस. कुशवाहा जी सेहो एहि मे जोर-शोर सं लागल छथिन्ह.
अहां सभ सेहो एहि तरहक दान-घर्म के काज कs सकय छी. बस अपन पुरान-धुरान कपड़ा... छोट पड़ि गेल स्वेटर... कोट... पेंट... पायजामा... शर्ट... रजाई... कंबल एहन लोक मे बांटि सकय छी जिनका पास पहिनय...ओढ़य लेल किछ नहि छनि. अहां अपन-अपन पेटी- अलमारी सं एहन कपड़ा निकाल सकय छी जकर इस्तेमाल नहि भ रहल अछि. जकरा अहां आउट डेटेड बता कs नहि पहिनय छी. एहि कपड़ा सं कई लोक के जिनगी बचि सकैत अछि. आ फेर जिनका अहां देबय हुनका सं मन भरि आशीर्वाद... दुआ मिलत अहां के. एहि ठंड मे एहि सं बढ़ि कs पुण्य के काज आओर कि होएत.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
धान
धान विश्वके एकटा प्रमुख अन्न बाइल छि । वैज्ञानिक नाम ओरिजा सेटिभासे परिचित ई वनस्पति वैदिक साहित्य एवं पुरातात्विक उत्खननमे धान सबसे पुरान उत्पादित बाइलके रुपमे प्रमाण भेल अछि । हजारौ वर्ष पहिला भारत आर चीनमे एकर खेती होइछि । धानअन्तर्गत विश्वके करिब ९० प्रतिशत क्षेत्र एसियामे परैछि आर विश्वके लगभग ९० प्रतिशत धान एसियामे उत्पादन आर खपत होइछि । संसारभर १५० मिलियनसे बेसी इलाकामे धानके उब्जाउ करल जाछि । चाउर एसियाके एक प्रमुख खाद्य पदार्थ छि । धानके पहिल बीज कत उत्पत्ति भेलछि से अखन तक पता नै लागल अछि ।
सम्भवत: १०,००० वरस पहिल एसियाके गरम भागमे धानके खेतीके शुरु भेल अछि । भारतमे हस्तिनापुर (उत्तर प्रदेश)-मे उत्खनन (१०००-७५० इसापूर्व)-के समयमे धानके सबस से पुरान नमूना जरल या अङ्गारके स्वरूपमे पक्याल छेलै । जंगली धान पहिला बंगलादेश, आसाम, उडिसा आर बगलके इलाकामे उब्जाउ होइके विश्वास करल ग्याल अछि । पश्चिम आर उत्तर अफ्रिका (इजिप्ट), पूरव आर मध्य अफ्रिकाके अधिकांश देशसबमे धान उब्जनी करैई छेलइ । ओकर बाद धानके खेती दक्षिण आर मध्य अमेरिकी मुलुक सब (ल्याटिन अमेरिका), अष्ट्रेलिया, संयुक्त राज्य अमेरिका आर स्पेन, इटाली आर फ्रान्सजहन दक्षिणी युरोपेली मुलुकरसबमे विस्तार भेल अछि ।


text:
नॉएडा सेक्टर – ७१ में सामा-चकेवा पर रंगारंग कार्यक्रम – १०-नवम्बर-२०११ (कार्तिक पूर्णिमा)
काल्हि कार्यालय सं देर राति क घर पहुँचलहूँ त सेक्टर ७१ के सामुदायिक भवन दिस सं किछु उद्घोसना सुनबा में आबी रहल छल.
ततबे में एक टा गीत सुनाई देलक. कनेक ध्यान देलहुं त ई मैथिली गीत छल. मोन गद-गद भ गेल.
आ कष्ट सेहो भेल. कारण जे अहि बेर अहि कार्यक्रम के बारे में कोनो तरहक कोनो सूचना प्रसारित नहीं कयल गेल छल.
हम तखनहिं अपन किछु मित्र सभ के फ़ोन क आमंत्रित केलियन्ही. खा-पी क हमहूँ ओतय गेलहूँ. आ जे हमर अनुमान रहे सिह भेल… प्रचार -प्रसार के अभाव में सीमित मैथिल सभ कार्यक्रम के आनंद लैत छलाह. बड़ा अटपट लागल. गायक-गायिका सभ सेहो सीमित श्रोता के देखि उदास छलथि आ से पूरा वातावरण के उदास क देने रहय. किछु चित्र हम जरूर लेलहुं जे निम्नवत अछि.


text:
स्व. डा. आमोद झा मिथिलाक कुशल पाण्डुलिपि-विज्ञानी रहथि। ई अनेक संस्कृत ग्रन्थ कें मिथिलाक्षरक पाण्डुलिपिसँ लिप्यन्तरण कए ओकर सम्पादन कएने रहथि। कमे समयमे हिनक कएल काज सभ दिन महत्त्वपूर्ण रहल। दुर्भाग्य जे अल्प अवस्थामे 1993 ई. मे हिनक देहान्त भेल आ मिथिलाक्षरक एकटा पाण्डुलिपि-शास्त्री सँ हमरालोकनि वंचित भए गेलहुँ। हिनक असमय देहान्त सँ एकटा अपूरणीय क्षति भेल छैक। हिनका प्रति श्रद्धाञ्जलि।
डा. शशिनाथ झाक द्वारा अनेक ग्रन्थक सम्पादनमे डा. आमोद झाक द्वारा लिपि-वाचनमे सहायता कएल गेल छल। मिथिला-परम्परागतनाटकसंग्रहक षष्ठ भागक दूनू नाटकमे ओ संयुक्त सम्पादक रहथि। हुनक परिचय एतए प्रकाशित अछि-
- पिता- पं. हरिहर झा
- पितामह- वैदिक पं. गङ्गानाथ झा
- पितृव्य- डॉ. पं. विश्वनाथ झा एवं डॉ. पं. शशिनाथ झा
- वंश- बुधवाल डुमरा मूलक वत्सगोत्रीयः
- निवास- ग्राम पत्रालय- दीपः, झंझारपुर, आर. एस., मण्डलम् – मधुवनी (बिहार)
- जन्मतिथि- 13-10-1962 ई०
- स्वर्गवास:- 15.08.1993 ई.
अध्ययन
- मध्यमा, संस्कृतमहाविद्यालयः, दीपः (मधुवनी), 1976ई.
- शास्त्रीप्रतिष्ठा, ज्यौतिष विभाग, कामेश्वर सिंह दरभंगा संस्कृत विश्वविद्यालयः, दरभङ्गा,1979 ई.
- आचार्य- गणित ज्यौतिष, कामेश्वर सिंह दरभंगा संस्कृत विश्वविद्यालयः, दरभङ्गा, 1981ई.
- आचार्य- फलित ज्यौतिष, कामेश्वर सिंह दरभंगा संस्कृत विश्वविद्यालयः, दरभङ्गा, 1983 ई.
- विद्यावारिधिः (पी-एच.डी.), कामेश्वर सिंह दरभंगा संस्कृत विश्वविद्यालयः, दरभङ्गा, 1987ई.
गुरु
- पं. कालीकान्त मिश्रः
- पं. व्रजकिशोर झा
- शिवकान्त झा
- पं. रामचन्द्र झा आदि
अध्यापन
- व्याख्याता, लक्ष्मीवती सं० महाविद्यालय, सरिसव, 1982-1986ई.
- व्याख्याता, राजकुमारी गणेश शर्मा संस्कृत विद्यापीठम्, कोलहण्टा पटोरी, दरभङ्गा, 17-02-1987 से 14.08.1993 तक
प्रकाशित ग्रन्थ
- मिथिला-परम्परागत-नाटक-संग्रह (षष्ठ खण्ड) डा. शशिनाथ झाक संग संयुक्त सम्पादन
- गौरीप्रणय नाटक, शिवदत्त
- गौरीस्वयंवर नाटिका, कान्हाराम दास
- रत्नशतकम्, जीवेश्वरकृत मुहूर्त्तग्रन्थ, हिन्दी व्याख्या, संस्कृत विश्वविद्यालयः, दरभङ्गा, 1987 ई.
- रत्नकलापः, विष्णुदेवकृतः, मिथिला शोध संस्थान, दरभङ्गा, 2007 ई.
- भूमिभ्रमणम्, गणपतिकृतम्, सम्पादन, विश्वमनीषा, कामेश्वर सिंह दरभंगा संस्कृत विश्वविद्यालयः, दरभङ्गा की शोध पत्रिका, 1988 ई.
- ज्यौतिषे मैथिलकृताग्रन्थाः, विश्वमनीषा, कामेश्वर सिंह दरभंगा संस्कृत विश्वविद्यालयः, दरभङ्गा की शोध पत्रिका,
- दशाविमर्शः, विश्वमनीषा, कामेश्वर सिंह दरभंगा संस्कृत विश्वविद्यालयः, दरभङ्गा की शोध पत्रिका,1989 ई.
- जन्मपद्धति, दैवज्ञ मैथिल नीलकण्ठ, संस्कृतमनीषा, 2016 ई.
- लघुजन्मपद्धति, ज्योतिषी अपूछ झा, संस्कृतमनीषा, 2016 ई.
- प्रशस्तिमाला, रत्नपाणि, संस्कृतमनीषा, 2016 ई.


text:
नवका- पुरनका लेख सर्च करु...
दरभंगा में हाईकोर्ट बेंचक मांग
दरभंगा मे पटना हाईकोर्टक बेंच बनाबय केर मांग जोर पकड़य लागल अछि. बार काउंसिल ऑफ इंडिया के ओर सं एकर मांग कएल गेल अछि आओर एकरा लेल अधिवक्ता सभ सं एकजुट होए प्रयास करय लेल कहल गेल अछि. दरभंगा बार एसोसिएशनक बैठक मे बार काउंसिल ऑफ इंडिया के अध्यक्ष सूरज नारायण प्रसाद सिन्हा के कहनाय छलन्हि जे उत्तर बिहार मे हाई कोर्ट के एकटा बेंच होनाय एकदम जरूरी अछि. अखन उत्तर बिहार के दरभंगा... मधुबनी... समस्तीपुर... सीतामढ़ी... शिवहर... सहरसा... सुपौल... खगड़िया... पूर्णिया... बेगूसराय... अररिया...किशनगंज... कटिहार जिला के लोक के पटना जाय पड़ैत अछि. अगर दरभंगा मे बेंचक स्थापना होएत अछि तs एहिठामक लोक के समय तं बचबे करत सस्ता सुविस्ता न्याय सेहो मिलत. बेसि दौड़ धूप नहिं करय पड़त.
सदस्यता लें टिप्पणियाँ भेजें (Atom)


text:
नव दिल्ली/दड़िभंगा. मैथिली फिल्म उद्योग तथा मैथिली फिल्मक 50 सालक इतिहास में पहिल बेर दरभंगा अंतर्राष्ट्रीय फिल्म फेस्टिवल केर आयोजन मिथिला केर कथित राजधानी दरभंगा मे 02 -03 फरवरी 2013 कें कामेश्वर सिंह दरभंगा संस्कृत विश्वविद्द्यालय मे कयल जा रहल अछि. उक्त जनतब दरभंगा फिल्म क्लब द्वारा जारी विज्ञप्ति केर माध्यम सं देल गेल अछि. मैथिली फिल्म तथा मिथिलाक धरती पर बनल फ़िल्म मिथिला केर संस्कृति केर संरक्षणक माध्यम रहल अछि. तें सार्थक फिल्म मे एकर गमक सिनेमा दर्शक तथा समाज कें अपना दिस आकर्षित केलक अछि. मिथिला क्षेत्र केर सभ समुदाय केर लोक मैथिल छथि, एहि बात कें बुझबाक बेर अछि. तखने मैथिली सिनेमा गति पकड़त. फिल्म फेस्टिवल केर कोर कमेटी मे मेराज सिद्दीकी , विकास झा , संदीप पांडे, रफ़ी खान, दीपेश चंद्रा, डॉ आत्मेश चंद्रा, युगल किशोर शास्त्री, अमन अभिषेक, राम बाबू झा, शरीक नकवी, ज़फर आलम, राजेश कुमार, शाह आलम, सौरभ शुभम श्रीवास्तव, सज्जाद हुसैन, ज्योतिका चीमा, ओम प्रकाश गुंजन, आनंद शांडिल्य आदि प्रसिद्ध लोकनि छथि.
मैथिली सिनेमा कें व्यवसायिक बनयबाक लेल सरकारी स्तर सं कोनो पहल नहि कयल गेल अछि आ ने सरकार मैथिली फिल्म कें सब्सिडी देब उचित बुझलक, परिणामस्वरूप मैथिली सिनेमा पछुआ गेल. मैथिली सिनेमा कें गति देबाक लेल भ' रहल अंतर्राष्ट्रीय फिल्म उत्सव एहि सपना कें साकार करबा लेल अग्रसर अछि. दरभंगा फिल्म क्लब द्वारा मैथिली सिनेमा तथा मिथिलाक लघु / डोक्युमेंट्री तथा अन्य फिल्म कें बढ़ावा देबाक लेल भ' रहल प्रयास दुनिया भरि मे मैथिली सिनेमा कें प्रचार मे सहायक होयत. ई मैथिली फिल्म उद्योग कें राष्ट्रीय तथा अंतर्राष्ट्रीय फिल्म उद्योग सं जोड़बाक प्रयास अछि.
सिनेमाक शुरूआती दौर मे बउक (स्वरहीन) फिल्म सं ल' सीडी धरिक सफ़र मे आब सिनेमा बनयबाक लेल भागीरथ प्रयास केर खगता नहि अछि कारण आइ-काल्हि तकनीक एतेक सस्त भ' गेल अछि जे आम आदमी सेहो फिल्म केर निर्माण क' सकैत अछि. दरकार अछि त' उचित मार्गदर्शन आ कनेक ट्रेनिंग केर, एही कोशिश मे दरभंगा फिल्म क्लब मिथिलाक कलाकार सभ कें आमंत्रण सेहो देइत अछि जे दरभंगा फिल्म क्लब केर निः शुल्क कलाकार सदस्यता हासिल क' फिल्म निर्माण तथा फिल्म संम्बंधित कला केर ट्रेनिंग प्राप्त करथि. फेस्टिवल मे फिल्म सं जुडल हस्ती लोकनि कें सम्मानित सेहो कयल जायत. (Source)
सिनेमाक शुरूआती दौर मे बउक (स्वरहीन) फिल्म सं ल' सीडी धरिक सफ़र मे आब सिनेमा बनयबाक लेल भागीरथ प्रयास केर खगता नहि अछि कारण आइ-काल्हि तकनीक एतेक सस्त भ' गेल अछि जे आम आदमी सेहो फिल्म केर निर्माण क' सकैत अछि. दरकार अछि त' उचित मार्गदर्शन आ कनेक ट्रेनिंग केर, एही कोशिश मे दरभंगा फिल्म क्लब मिथिलाक कलाकार सभ कें आमंत्रण सेहो देइत अछि जे दरभंगा फिल्म क्लब केर निः शुल्क कलाकार सदस्यता हासिल क' फिल्म निर्माण तथा फिल्म संम्बंधित कला केर ट्रेनिंग प्राप्त करथि. फेस्टिवल मे फिल्म सं जुडल हस्ती लोकनि कें सम्मानित सेहो कयल जायत. (Source)


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jagdanandjha@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
मंगलवार, 21 जून 2016
हमरा मिथिला राज चाही
सोहागिन
दुनू गोटा अप्पन अप्पन आधा बर्फमलाइ खेने होएब कि, सा "जँ हम अहाँक सामने मरि गेलौं तँ हमर सारापर चबूतरा बना देब ।"
मेघ धरि उँच उँच पहाड़, चारू कात प्राकृतिक सौंदर्य, मखमल सन घास, स्वर्गसन वातावरण, बर्फमलाइ केर आनन्दक बिच अचानक एहेन गप्प सुनि, बर्फमलाइ हमर मुँहसँ छूटि हाथमे ठिठैक गेल । कनिक काल सा केर मुँह पढ़ैक असफल प्रयास केलाक बाद; "अवस्य एकटा नीक चबूतरा । जँ हम पहिने मरि गेलौं तँ एतेक व्यवस्था ज़रूर कय जाएब जे एकटा नीक चबू.... "
बिच्चेमे सा हमर मुँहकेँ अप्पन हाथसँ दाबैत, "नीक नहि साधारणे चबूतरा मुदा अहाँक हाथे आ ओहिपर लिखल हुए "सोहागिन सा" ।
@ जगदानन्द झा 'मनु'
प्रेम
आइसँ तीस वर्ष पहिने, हमरे संगे संग नमी वर्ग धरि पढ़ै बाली, सुन्दर, चंचल मात्र मूठ्ठी भरि डाँड़ बाली सु.....
"कि प्रेम इहे छैक की मात्र देहक प्रजनन अंगपर एकाधिकार बना कय राखैमे सफल भेनाइ?"
बेगरता
अगिला जनम
होएब जे कोनो आओर मौगीकेँ एना तंग नहि कए सकब।”
“ठ ीक छै ! अगिला जन्म अगिला जन्ममे देखल जेतै, एहि जन्मक आनन्द तँ लए लिअ । आ अगिला जन्ममे ओहि हिजड़ाक ब्याह जँ अहिँक संगे भए गेलहि तँ ।"
मँुह झौँसा
“छोर, मँुह झौँसा िकएक नहि सुतए देत, अपने तँ ओ बिछानपर परैत मातर कुम्भकरन जकाँ स ुति रहल आ हम भरि राति कोरो गनैत बितेलहुँ।”
एसगर - प्रेम बीहनि कथा
म, "तु एतेक कनै किएक छेँ?"
स म केर दुनू हाथ खीच, ओकर हाथपर अपन मुँह रखैत, "हम कहाँ कनि रहल छी ।"
ओकरा उदास आ कनैत देखि म दूटा बस छोरि देलकै ।
"हमरो ल' चलू, अहाँ बिनु हम एहिठाम नहि जी सकब । ओहीठाम हम सबकेँ कहबै जे हम अहाँक नोकरानी छी । अहाँक नेनाकेँ खेलाएब, घरमे पोछा लगाएब, बर्तन धोब ।"
ई कथन छल एकटा बिधबा माएक जेकर बेटा दिल्ली बाली संगे ब्याह कय दिल्लीए बसि गेल छल आ माए एसगर गाममे ।
@ जगदानन्द झा 'मनु'


text:
मुख्य पृष्ठ सभटा टैग Corona in madhubani
Tag: corona in madhubani
कोरोना कें असर: पूरा मधुबनी कंटेनमेंट जोन घोषित, तीन दिन तक...
पूरा मधुबनी शहर क' कंटेनमेंट जोन घोषित करैत तीन दिन कें लेले बंद क' देल गेल अछि। अहि दौरान आवश्यक सेवा क' छोइर सभ' तरहक दुकान बंद रहत। ई फैसला डीएम डॉ. निलेश देवरे शहर मे कोरोना संक्रमण कें बढ़ैत मामला क' देखैत लेलैथ।
मधुबनी जिला कें 21 मे सं 18 प्रखंड मे पहुँचल कोरोना...
जिला कें अधिकतर प्रखंड कोरोनाक चपेट मे आबि गेल अछि। लौकही प्रखंड मे कोरोनाक चाइरटा नबका मामला सामने आयल अछि।


text:
नवका- पुरनका लेख सर्च करु...
लालूजीक मंच टूटल...
दरभंगा के चंदनपट्टी मे आरजेडी कार्यकर्ता सम्मेलन मे मंच टूटला सं पार्टी प्रमुख लालू प्रसाद यादव जी गिर पड़लाह. मंच पर हुनका संग पूर्व केंद्रीय मंत्री रघुवंश प्रसाद सिंह आओर मो. अली अशरफ फातमी जी सेहो छलखिन्ह. हिनका सभ के हल्का-फुल्का चोट सेहो अएलन्हि. दलसिंहसराय के विधायक के कनि बेसि चोट लगलन्हि. हुनका कार्यक्रता सभ तुरंत कन्हा पर लादि बाहर कएलखिन्ह. चंदनपट्टी के कामरान स्कूल मे आरजेडी के प्रमंडलीय कार्यकर्ता सम्मेलन भ रहल छल. ई सम्मेलन लोक सभा चुनाव मे पार्टी के हार के बाद कार्यकर्ता मे नवका जोश भरल लेल कएल गेल रहय. मुदा मंच पर बेसि लोक के चढ़ि जएबाक कारणे टूटि गेल. मंच के चरमराएते ओहि ठाम भगदड़ जकां मचि गेल. लोक सभ भागल लगलाह. नीक गप ई रहल जे किनको किछ नहि भेलन्हि. सभ गोटे सुरक्षित छथि. बारिश के देखैत एहिठामक पंडाल वाटरप्रूफ बनाएल गेल छल आओर रास्ता भरि तोरणद्वार सभ सेहो बनाएल गेल छल. ओना बाद मे लालूजी आओर दोसर नेता सभ अपन पार्टी कार्यकर्ता के संबोधित कएलखिन्ह.
सदस्यता लें टिप्पणियाँ भेजें (Atom)


text:
फ्रान्सेस म्याकडोरमन्ड
फ्रान्सेस लुइस म्याकडोरमन्ड (सिन्थिया एन स्मिथ; जन्म २३ जुन, १९५७) एक अमेरिकी अभिनेत्री छी । दुई एकेडमी पुरस्कार, दुई प्राइमटाइम एमी अवार्ड्स आर एक टोनी अवार्ड सहित बहुतेक पुरस्कारसभक प्राप्तकर्ता छी ।
म्याकडोरमन्ड ब्लड सिम्पल (१९८४), राइजिङ एरिजोना (१९८७), फार्गो (१९९६), द म्यान हू वाज नट देयर (२००१), बर्न आफ्टर रीडिङ (२००८) आ हेल सिजर! (२०१६) सहित दर्जन सँ बेसी चलचित्रसभ मे केनए अछि । फार्गो चलचित्रमे हुनकर अभिनयक लेल हुनका सर्वश्रेष्ठ अभिनेत्रीक लेल एकेडमी पुरस्कार देल गेल छल । सन् २०१७ मे, ओ एक अपराध नाटक चलचित्र थ्री बिलबोर्ड्स आउटसाइड एबिङ, मिसौरी मे अपन बेटीक हत्याक लेल न्याय माङ्ग करैवाली माताक भूमिका केनए छल, जहि कारण हुनका गोल्डन ग्लोब आ सर्वश्रेष्ठ अभिनेत्रीक लेल बाफ्टा अवार्ड कऽ सङ्ग दोसर बेर एकेडमी पुरस्कार दिलेनाए छल ।[२]
जीवनी[सम्पादन करी]
चलचित्र जीवन[सम्पादन करी]
सन्दर्भ सामग्रीसभ[सम्पादन करी]
- ↑ Grannan, Katy (अक्टुबर ३, २०१७), "Frances McDormand’s Difficult Women", The New York Times, अन्तिम पहुँच जनवरी १७, २०१८।
- ↑ ऑस्कर: ओल्डमैन बेस्ट एक्टर और फ्रान्सेस म्याकडोरमन्ड बेस्ट एक्ट्रेस


text:
दहेज-दहेज-दहेज, मिथिलाकेर व्यथा दहेज
माए-बापसँ रोटी छिनलक, धीयासँ छिनलक सेज
जिनगी उजाड भेल, जीयब पहाड भेल
हरेक छोट माछ पैघ माछक आहार भेल
रिश्ता व्यापार भेल, मिथिला बजार भेल
हँसबालए व्यग्र नैन, दुनियाँ अन्हार भेल
ककरो आँखिक चमक पाइकेर, बेधए ककरो करेज
दहेज-दहेज-दहेज, मिथिलाकेर व्यथा दहेज
जनकजी मरै छथि, दशरथ तरै छथि
राम छथि मौन तेँ जानकी जरै छथि
बात सभ करै छथि, बेरपर डरै छथि
सभ छथि वैद्य, दुःख क्यो नइ हरै छथि
मिथिलाकेर उद्धारलए दहेज करू परहे्ज
दहेज-दहेज-दहेज, मिथिलाकेर व्यथा दहेज
(भाइ प्रवीण चौधरीक अभियानमे ऐक्यबद्धता जनबैत अपन २० वर्ष पुरान गीत)


text:
नवका- पुरनका लेख सर्च करु...
धन्यवाद यात्रा
बिहार विधानसभा चुनाव के बाद बीजेपी आब धन्यवाद यात्रा पर निकलत. चुनाव लड़य आओर जीतए के प्रतिशत के हिसाब सं देखल जाए त एहि चुनाव मे सभ पार्टी सं नीक प्रदर्शन बीजेपी के रहल. त आब जनता के ओहि जनादेश के सम्मान करय लेल बीजेपी नेता लोक के धन्यवाद देथिन्ह.
पार्टी के तरफ सं सभ नवका विधायक के कहल गेल अछि जे अपना-अपना विधानसभा क्षेत्र मे जा मतदाता के धन्यवाद देल जाउ. अखन राज्य विधानसभा के सत्र चलि रहल अछि. सत्र खत्म भेलाह के बाद 9 दिसंबर सं एलएलए साहेब सभ अपन-अपन क्षेत्र मे निकलताह.
पार्टी आलकमान के तरफ सं एमएलए साहेब सभ के इहो कहल गेल छनि जे अपन इलाका मे कार्यकर्ता सभ सं बेसि सं बेसि सम्पर्क बना क राखु. लोक के समस्या सं बेसि सं बेसि अवगत रहुं. कोशिश करु जे हमेशा अपन मतदाता के लेल उपलब्ध रही.
बीजेपी विधायक सभ के अपन इलाका के लोक सभ के... कार्यकर्ता सभ के नाम-पता-फोन नंबर जमा कs एकटा डाटाबेस तैयार करय लेल सेहो कहल गेल अछि. जाही सं काज परला पर... कोनो समस्या परेशानी के समय कार्यकर्ता सभ के मार्फत सं ओकरा दूर करय के कोशिश कएल जा सकए.
एहि सं विधायक जी अपन इलाका के लोक के सम्पर्क मे सदिखन बनल रहताह. जेहि सं लोक अपन कष्ट...परेशानी हुनका बता सकथिन्ह. नवका योजना... कार्यक्रम के बारे मे जानि पएथिन्ह आओर ओहि पर नीक सं अमल भ पाएत.
सदस्यता लें टिप्पणियाँ भेजें (Atom)


text:
प्रवीण झाक किछु कविता ::
1). जँ अहाँ देखि सकितहुँ
हे! जँ अहाँ देखि सकितहुँ
हमर आँखि मे,
बाढ़ि मे दहाइत नेन्नाक पीड़ा;
तँ नहि टोकितो ओहि राति ,
जहिया अहाँक आँखि मे,
प्रेमक बाढ़ि देखि
फेर नेने रही करोट।
मुदा अहीँ कहू
कोन करोटे सूती
जे नहि भीजए आँखिक सूत,
अपरोजक शासकक जीह सँ
टघरैत लालचक पानि सँ।
प्रिय! हम जनैत छी जे
प्रश्न पुछिनाइ
द्रोहक पर्यायवाची अछि एखन, मुदा! पुछैत छी एकटा प्रश्न,
कोना रखैत छी अहाँ धैर्य?
एखुनक विकट समय मे!
जखन कि
हम भ' जाइत छी व्याकुल,अधीर।
कोना सम्हारि लैत छी
स्वयं के?
रहैत छी सदिखन हँसैत!
अहाँक हँसी, अहाँक धैर्य
हसोथि बनब' चाहैत छी
एकटा ताबीज़!
आ पहिरा देब' चाहैत छी
प्रत्येक माय केँ
जकर बेटा
सत्ता-प्रपंचक शोणित सँ
रांगल तिरंगा मे
नुरिआयल आबि रहल अछि घ'र,
जितियाक बादो।
मोन अछि प्रिय! ओहि राति!!
इजोरिया सूप मे तरेगन फटकैत
जखन सटने रही चान
अहाँक माथ पर!
से एखन धरि सटल अछि
स्मृतिक भीत पर।
कतेक शीतल अछि ई चान
अनमन अहाँक हँसी सन,
मेटा दैत अछि सभटा कष्ट-क्लेश।
हँसैत चान दिस तकैत कहने रही अहांँ,
हम, चान दिस तकैत सोचैत रही
की सत्ते! एतेक शीतल होइत अछि चान!
की मेटा सकत संतापक धाह!
कोना उगि सकत ओहि मायक आंचर मे
जकर कोखि, अछैते औरदे , उजड़ैत रहल अछि, इलाजक बेतरे,
'चमकी' बोखारक धाह सँ।
सुशासनक विद्रुप हँसी, आ
कालक ठहक्काक जुगलबंदी सुनैत,
सत्ताक आश्वासनक सारा पर
ठाढ़ भेल हम,
चानक माथ पर सोहरैत
चिंताक डरीर सोझरा रहल छी,
जे भेल अछि इजोरिया मे
किछु आओर गँहीर।
2). चौमासा
टूटि गेल हमरा अहाँक मध्य
कमला बलानक पूल
जे एकमात्र साधन छल संवादक
आब नहि भ' पायत भेंटघांट, विचारक
बन्न भ' जायत वेदना-संवेदनाक अबरजात
कोना देब आब हाक आकि हकार
सोखरक सोगाइत कोना सांठब आब.......
आयल अछि, छहोछित छहरक दूनूकात,
व्यथाक बाढ़ि
पसरल अछि संबंधक घोंकल पानि,
मोनक खेत खरिहान धरि
कोना फुलायत ठोरक चौमास मे सेहन्ताक चौमासा(?)
3). माय हमर
कतेको कारी सियाह राति बीतल,
मुदा ओ अप्पन हाथ मे
उमेदक सुइया आ सेहन्ताक ताग ओरियेने,
सीबैत रहल
हमर भूतकालक फाटल लत्ता पर
वर्तमानक चेफड़ी
आ ताहि पर
भविष्यक सूत सँ
काढ़ि रहल अछि
रंगबिरही लिलसाक फूल,
बेगरताक फूटल चूल्हिक पाछू
स'खक भाँगल लाबनि पर
जरैत अछि ओकर आसक टिमटिमाइत डिबिया,
आ जरैत अछि ओ, आ ओकर मनोरथ
जे भोरे काजरि बनि
पसरि जायत गत्र-गत्र मे,
धानक ढे़री सँ खखरी जकाँ
फटकि दैत अछि
हमर सभटा कष्ट - क्लेश
कियैक तँ
ओकरा बुझल छैक
जे भविष्यक अगता खरिहान मे
जखन ओसाओल जेतैक
तँ हमही झरब सूप सँ
बासमतीक मोती सन दाना बनि।
4). स्मृति शेष
गैर मजरुआ उस्सर जमीन मे
अनेरुआ जजात सन उपजल हमर मोन
बान्हि लेब' चाहैत अछि स्मृतिक सीस
जकरा छोपबा लेल बिर्त भेल रहैछ
अगरजित्त गिरहत सन समय
निसभेर राति मे अन्हारक करेज पर
करैत सन ससरैत हमर मोन
नापि लेब' चाहैत अछि मनोरथक परिधि
जकर केंद्र पर ठाढ़ अछि
सेहन्ताक मोख धेने अहाँक धूआ
जुआन होइत बसातक गंध सँ मातल
तूरक फाहा सन उधियाइत हमर मोन
बकुटि लेब' चाहैत अछि सभटा राग द्वेष
जकर ठेहि सँ असोथकित भेल स्पर्श
पसरि जाइत अछि गत्र-गत्र मे
पुरना घरारीक गुमसैत घरक
असघनी पर टाँगल चेथड़ी सन हमर मोन
हँसोथि लेब' चाहैत अछि सभटा स्वेद गंध
जे हमर अहाँक मध्य रंग रभसक साक्षी छल
मुदा स्मृतिक बाट पर छिड़ियायल
टिकुली, काजर, पायल, स्पर्श, गंध आ अहाँक धूआ
पसिझैत इजोत सन आलोपित भ' जाइछ
आ हम
सुन्न अकास मे तकैत रहैत छी
स्मृतिक बाट पर अहाँक बाट
5). गड़ैत अछि स्मृति
सुखायल पात सन पिपनी,
जखन बन्न करैछ
पथरायल आंखिक द्वार,
तँ ओहि पार देखार होइछ,
सगरो पसरल इजोरिया मे
दग्धल मोनक चूल्हि मे पजरल अन्हरिया।
सांसक खुहरी आ मोनक गदौस सँ,
सुनगा रहल छी जिनगीक चिनगी,
बर्फ सन ठरल असोथकित देहक बासन मे,
रान्हि रहल छी सेहन्ताक अरगासन।
चनोसल राति मे,
मनोरथक ताग सँ बान्हल तरेगन,
क' रहल अछि ओगरबाहि
हमर सभटा बेथा के ,
जे जाकल अछि हृदयक बन्न गुम्हसायल कोठरी मे।
फूटल काच सन काँच स्वप्न,
छिड़िआयल अछि यथार्थक बाट पर,
खेरही सन चनकल हृदय मे आब
कोनो वेदना कहाँ थमकि पबैत अछि,
ससरि जाइत अछि बाउल जकाँ
नूरिआयल स्मृतिक गफ्फा सँ।
सुखायल पात सन पिपनी,
जखन बन्न करैछ
नोरायल आंखिक द्वार
तँ गड़ैत अछि सभटा स्मृति
राहरिक खुट्टी सन।
6). अखबार
भोरक भुरूकबा मे तिलकोर सँ पैंच ल'
सूरुज जेखन सेनुरिया अजान देलक
लाल टुह टुह पानि सँ कुरुर करैत भोर
जखन आंजुर मे सेहन्ता बन्हलक
पछबा बसातक कपार पर शोणितायल भस्म
जखन औरदाक हिस्सा बोनि लेलक
पुरना घरारीक बेतरेक पाड़ल चाड़ पर
कुचरैत कौआ जखन बसिया रोटी खोंटलक
तखन घटना - दुर्घटनाक ओजन जोखैत
समयक घंटी टुनटुनबैत गाम पर अखबार आयल
भोरक पनपियाइ मे परसल गेल - हत्या, लूट, बलात्कार
आ थारी मे पसरल अछि हमर दग्ध मोन
आ हेरि रहल छी आंकर
जे किंसाइत दांत त'र नहि पड़ि जाय
आ मोन हमर कचकच नहि भ' जाय।
●●●
प्रवीण झा मैथिली काव्य-संसारक युवा पीढ़ी सँ सम्बद्ध कवि छथि तथा बेस कम अवधि मे अपन काव्य-प्रतिभा आ सक्रियता सँ अपन एकटा परिचिति स्थापित कयलनि अछि। वैश्विक दर्शन आ साहित्य मे नीक पकड़ रखनिहार प्रवीण झा संगीत मे सेहो विशिष्ट जनतब रखैत छथि आ तबला बजयबा मे निपुण छथि। तमोरिया निवासी प्रवीण सम्प्रति पाठशाला, दरभंगा (कोचिंग संस्थान) मे भौतिकी विज्ञानक शिक्षक छथि। अपन कविताक कथ्यक संग-संग कहबाक विभिष्ट शिल्प-शैली आ बिम्ब प्रयोगक लेल प्रवीण झा फराक सँ चिन्हल जा सकैत छथि। 'ई-मिथिला' पर प्रकाशनक एहि प्राथमिक अवसर पर एहि सम्भावनाशील कवि प्रवीण झा केँ बहुत-बहुत बधाइ आ शुभकामना संगहि ई उमेद-भरोस जे अपन काव्य-प्रतिभा सँ मैथिली काव्य-संसार मे ओ अपन एकटा विशिष्ट अध्याय जोड़बा मे सक्षम होयताह। हिनका सँ jhapraveenphysics@gmail.com पर सम्पर्क कएल जा सकैत अछि।


text:
ⓘ रोङ गाउँपालिका
रोङ गाउँपालिका इलाम जिलामे अवस्थित अछि । वि.सं. २०७३ सालमे सङ्घीय मामिला तथा स्थानीय विकास मन्त्रालयद्वारा ७४४ स्थानीय तह लागू करलाक बाद इलाम जिलामे साविकक जिर्मले, इरौंटार, कोल्बुङ आ शान्तिपुर गाउँ विकास समितिसभके मिलाए रोङ गाउँपालिका बनाएल गेल अछि । रोङ गाउँपालिकाक कूल क्षेत्रफल १५५.०६ वर्गकिलोमिटर रहल अछि । ई गाउँपालिका ६ वडामे विभाजन कएल गेल अछि । ई गाउँपालिकक कूल जनसङ्ख्या १९,१३५ रहल अछि । ई गाउँपालिकाक सिमाना पूर्वमे भारत, पश्चिममे सूर्योदय नगरपालिका, उत्तरमे सूर्योदय नगरपालिका तथा दक्षिणमे झापा जिला धरि फैलल अछि ।


text:
बिपीएससी आ यूपीएससी परीक्षा के तैयारी करय लेल मैथिली भाषा-साहित्य केँ वैकल्पिक विषय चयन करनिहार अभ्यर्थी लेल उपयोगी सामग्री संकलन करबाक क्रम मे आइ अपने सभक समक्ष एकटा वीडियो लिंक साझा कय रहल छी। एहि वीडियो मे बिपीएससी टौपर भाष्कर ज्योति द्वारा वीडियो सन्देश मार्फत बहुत रास उपयोगी जानकारी देल गेल अछि।
वैकल्पिक विषय के रूप मे मैथिली भाषा व साहित्य केर चयन करबाक चाही कि नहि?
कि सिर्फ मैथिलीभाषी क्षेत्रक लोक मात्र मैथिली विषय चयन कय सकैत छथि?
नीक अंक प्राप्त करबाक लेल कि सब उपाय अपनेबाक चाही?
मैथिली सिलेबस अनुसार पुस्तक आ नोट्स आदि केना प्राप्त कय सकब?
भाषा और साहित्यक छात्र सँ कि सब अपेक्षा कयल जाइछ लोक सेवा आयोग परीक्षा मे?
कोचिंग संस्थान केर नोट्स आ अपन प्रतिभा आधारित लेखन क्षमताक प्रभाव आदि पर पूर्ण विवरणात्मक एवं समीक्षात्मक टिप्पणी हिन्दी भाषा मे उपलब्ध करायल गेल अछि। दिल्ली नाउलेज ट्रैक केर यूट्यूब लिंक पर भाष्कर ज्योति द्वारा बहुत स्पष्ट ढंग सँ कतेको तरहक उपयोगी जानकारी आ सुझाव सेहो देल गेल अछि। उदाहरणक संग मैथिली मे पूछल जायवला प्रश्न आ ओकर उत्तर कोन ढंग सँ लिखबाक चाही, ताहि पर विश्लेष्णात्मक टिप्पणी अहाँ नव अभ्यर्थी लेल काफी सहयोगी भूमिका निभायत से विश्वास अछि।
मैथिली जिन्दाबाद!!
हरिः हरः!!


text:
कलकत्ता : मासिक साहित्यिक गोष्ठी 'संपर्क'क बैसार रविदिन (10 अप्रील) स्थानीय नवीन प्रकाशन कार्यालय मे संपन्न भेल. बैसारक अध्यक्षता उमाकांत झा 'बक्शी' केलनि.
उमाकांत झा 'बक्शी' सहित मिथिलेश कुमार झा, विजय इस्सर, आमोद कुमार झा रचना पढलनि. अवसर पर दयाशंकर मिश्र सेहो उपस्थित छलाह. कार्यक्रमक अंत मे दू मिनटक मौन राखि डॉ. अणिमा सिंह कें श्रद्धांजलि देल गेलनि.
ज्ञात हो जे विगत कएक दशक सं मैथिलीक ई गोष्ठी आयोजित होइत रहल अछि. मासक दोसर रवि कें आयोजित होमयबला एहि गोष्ठी मे रचनाकार टटका रचना पढ़ैत छथि आ उपस्थित श्रोता ओ साहित्यिक लोकनि रचना पर तत्काल टिप्पणी करैत छथि. एहि सं नवतूर लेखक कें आवश्यक मार्गदर्शन भेटैत छै.
रिपोर्ट : मिथिमीडिया ब्यूरो


text:
> स्मृति संध्या मे दायित्व पर चिंतन
कलकत्ता. मिथिला सांस्कृतिक परिषद् कोलकाता द्वारा कातिक इजोरिया त्रयोदशी पर आयोजित विद्यापति स्मृति संध्या मे वक्ता लोकनि मैथिली प्रचार-प्रसार आ वर्त्तमान समस्या पर इजोत देलनि. सोमदिन 26 नवम्बर 2012 कें स्थानीय विद्यापति विद्यामंदिर मे विद्यापति प्रतिमाक समक्ष मैथिल बुद्धिजीवी लोकनि तापस कवि कें श्रद्धांजलि देलनि. गोष्ठीक अध्यक्षता सुप्रसिद्ध मैथिल चिन्तक आ मैथिलीसेवी नवीन चौधरी कयलनि. डॉ जयशंकर मिश्र अपन वक्तव्य मे मिथिलाक कला कें अनुपम बतबैत एकर व्यापकता पर जोर देलनि. विद्यापति विद्यामंदिर केर प्रभारी प्रधानाध्यापक आशुतोष पांडे विद्यापति कें श्रद्धांजलि देइत भारतीय भाषा साहित्य मे विद्यापतिक महत्व बतओलनि.
अशोक चौधरी मैथिली कें प्राथमिक शिक्षा मे स्थान भेटबाक आन्दोलनक बात कहलनि. हुनक कहब छल जे जा हम सभ एहि बात पर सरकार कें घेरब नहि ता बिहार सरकार मैथिली पर धियान नहि देत. मैथिलीक विरुद्ध खडयन्त्र भ' रहल अछि आ एहि मे मैथिलक उदासीनता चिंताक विषय. एकर संगहि प्रमोद ठाकुर एक जुझारू नेताक खगता बतओलनि. मिथिला सांस्कृतिक परिषद् केर अध्यक्ष सुरेन्द्र नारायण झा अपन वक्तव्य मे विद्यापतिक भाखा मैथिलीक प्रसार पर इजोत देलनि. एकर अतिरिक्त एहि अवसर पर कामेश्वर झा 'कमल', अजय कुमार झा 'तिरहुतिया', देवीशंकर मिश्र, रोहित कुमार मिश्र, अनमोल झा, रूपेश त्योंथ व अन्यान्य लोकनि श्रद्धा अर्पित करैत अपन बात रखलनि. कार्यक्रमक सञ्चालन मिथिलेश कुमार झा कयलनि.
कलकत्ता. मिथिला सांस्कृतिक परिषद् कोलकाता द्वारा कातिक इजोरिया त्रयोदशी पर आयोजित विद्यापति स्मृति संध्या मे वक्ता लोकनि मैथिली प्रचार-प्रसार आ वर्त्तमान समस्या पर इजोत देलनि. सोमदिन 26 नवम्बर 2012 कें स्थानीय विद्यापति विद्यामंदिर मे विद्यापति प्रतिमाक समक्ष मैथिल बुद्धिजीवी लोकनि तापस कवि कें श्रद्धांजलि देलनि. गोष्ठीक अध्यक्षता सुप्रसिद्ध मैथिल चिन्तक आ मैथिलीसेवी नवीन चौधरी कयलनि. डॉ जयशंकर मिश्र अपन वक्तव्य मे मिथिलाक कला कें अनुपम बतबैत एकर व्यापकता पर जोर देलनि. विद्यापति विद्यामंदिर केर प्रभारी प्रधानाध्यापक आशुतोष पांडे विद्यापति कें श्रद्धांजलि देइत भारतीय भाषा साहित्य मे विद्यापतिक महत्व बतओलनि.
अशोक चौधरी मैथिली कें प्राथमिक शिक्षा मे स्थान भेटबाक आन्दोलनक बात कहलनि. हुनक कहब छल जे जा हम सभ एहि बात पर सरकार कें घेरब नहि ता बिहार सरकार मैथिली पर धियान नहि देत. मैथिलीक विरुद्ध खडयन्त्र भ' रहल अछि आ एहि मे मैथिलक उदासीनता चिंताक विषय. एकर संगहि प्रमोद ठाकुर एक जुझारू नेताक खगता बतओलनि. मिथिला सांस्कृतिक परिषद् केर अध्यक्ष सुरेन्द्र नारायण झा अपन वक्तव्य मे विद्यापतिक भाखा मैथिलीक प्रसार पर इजोत देलनि. एकर अतिरिक्त एहि अवसर पर कामेश्वर झा 'कमल', अजय कुमार झा 'तिरहुतिया', देवीशंकर मिश्र, रोहित कुमार मिश्र, अनमोल झा, रूपेश त्योंथ व अन्यान्य लोकनि श्रद्धा अर्पित करैत अपन बात रखलनि. कार्यक्रमक सञ्चालन मिथिलेश कुमार झा कयलनि.
(Report: मिथिमीडिया ब्यूरो)


text:
पन्द्रह अगस्त सैंतालिस कें देश भेल छल आजाद
मध्य राति मे फहरायल तिरंगा, प्रसारित भेल भाषण
मुदा, ओइ दिन दूटा काज एम्हर मिथिला दिस सेहो भेल रहै
मधुबन्नी जेल मे मनौलनि सचिव भोगेन्द्र झाक दलबल
काला दिवस कि ई सत्तान्तरण थिक आजादी नहि,
मुदा अध्यक्ष यात्री जी ताहि सं नै सहमत
भविष्यक इजोत कें सहियारैत
तजबीज करैत राजा आ रैयतक आंखिक चमक
लिखलनि एकटा कविता मैथिली मे
कहलनि, आजादीक दिशा मे उठाओल हरेक डेग
आजादिये थिक अंतत: एक टूक आजादी
यात्री जी ताहू दिन पैघ कवि
मुदा, आजादियोक घटनाक दिन
कोनो छोट दिन नहि, ओहो पैघे
भाग्यशालिये कोनो शताब्दी देखि पबैत अछि
आजादी कें उतरैत अपन धरती पर
देखलनि यात्री जी लिखलनि कविता, धन्न भाग
हिन्दीबला सब मुदा,जिनगी भरि करैत रहलनि गंजन
देखला ओ महान घटना मुदा लिखला मैथिली मे
गद्दारी छलनि ओ हुनकर हिन्दी संग–हिन्दीबला कहनि
किए यात्री जी ओइ दिन नै लिखलनि हिन्दी
आ लिखलनि मैथिली?
किए वन्दना केलनि ओहू दिन मां मिथिले के?
ओ तं भारत माताक दिन रहै
मुदा यात्री जीक कहनामा–
देस ओ थिक जतय हम बसै छी
ओ थिक देसवासी जकरा संग रहैत लोक
देखैत अछि रंग बिरंगक स्वप्न
देश थिक ओ अन्न, फल, दूध ओ माटिक ऊर्जा
जे लोक मे भरैत अछि सुखक चेतना
चेतना स्वतंत्रताक, ओ समवाय थिक देश।
भारत माता जं प्रकट होइतथि देह ल’ क’
तं मां मिथिले कहबितथि
से जं नहि तं अमूर्त रहितथि
जेना बुर्राक देशभक्त सब लेल इंडिया
–यात्री जी जनै छला मर्म
ओहू साल सन सैंतालिस मे लड़ि रहल छला बकाश्तक युद्ध
ऐन जमींदार दरभंगाक विरुद्ध,
ओहू साल खेने छला पुष्ट मारि महराजी लठैत सं
ओहू साल लिखने छला कविता जे बांसक लाठी सं कोना मारि भगाओल जाइछ सरकारी गुंडा कें
आ कोना अपन जनताक संग-संग लड़ैत मिथिलाक कवि बनैत अछि जनकवि
ओहू साल ओ विनती केने छला
चंडी रूपधारिणी मां मिथिला सं जे
शोणित बोकरय जं ज्वैल जोंक
तं सफल तोर बरछीक नोक
आबि गेल छलै आजादी
साफ बाजि गेल छला नेहरू जे जमींदार लोकनि जेता
जाथु, मरथु मुदा शोणित सबटा बोकरि क’ मरथु
तखन भेल साफल्य, तखन सधल पुरुषार्थ
प्रतिहिंसे छलनि यात्री कविक स्थायिभाव
रैयतक पीयल शोणित रैयतेक माटि पर बोकरथु तखन मरथु
मुआबजाक ओतय दूर दूर धरि सवाल कहां छल?
मरब जखन कहै छी तं से बुझू कविता मे कहै छी
उपमा आ प्रतीक विना एहू जुग मे
कविताक काज चलनिहार नहि
जेना गांधीक कृत्य नीक दिनक बाढ़ियो मे गलनिहार नहि
वास्तव मे तं ओ लिखलनि जे अजुका महाराज सेहो काल्हि केवल कामेश्वर सिंह कहौता आ
जेना दालिभात सब क्यो खाएत
ओहो सैह दालिभात खेता।
मुदा, प्रश्न छल जे सब क्यो की ठीके खा सकत
दालिभात एक्के रंग?
सब क्यो जेना जेठरैयत सं धरकार धरि,
गुलाम सं पैकार धरि?
महराज कें संदेह, रमानाथ बाबू कें तं पूरे संदेह
मने बुझू मिथिला-मैथिल कें संदेह, मैथिली साहित्य कें संदेह
मुदा, यात्री जी कें रंचमात्र संदेह नहि
दालिये भात नहि ने, ओ तं लिखला
पढ़ता लिखता करताह पास
जूगल कामति छीतन खबास…
एक एक जातिक गनौलनि नाम
भल हिन्दू हो भल मुसलमान, खवास धरि, अछोप धरि
आ भोगारि क’ लिखलनि कविता मे
जे सरिपहुं सब क्यो मैथिले थिका।
मैथिले थिका? अछोप, कुजड़ा, दुसधा मैथिले थिका?
आजादीक आठ साल बाद धरि
मैथिल महासभा मे चलैत रहल छल घमर्थन
खसैत रहल छल प्रस्ताव जे सब मैथिले थिका
नासकार जाइत रहला जाबन्तो सभ्य लोकनि
मिथिलाक गौरव धरमनियंता
मिथिलाक सौरभ कोहा मे बंद
कोहा राखल महामहोपाध्यायक थुकदानी लग
मरि भने गेल महासभा मुदा जिबैत जी गछलक नहि,
मुदा यात्री जी लिखलनि
सरिपहुं सब क्यो मैथिले थिका….
काल कें शास्त्र मे देखने अख्यास हेतै भविष्यक
आ कि जनता मे गेने
लड़ने जनताक युद्ध अपन चश्मदीद गवाही मे?
कोना हेतै काल के अख्यास?
काल कें नपबाक कोन फीता ठीक?
अढ़ैया तराजू सं नपाएत कहियो सकलजन जनार्दनक भविष्य? आ कि भविष्य भलमानुस-दिव्यमानुसेक?
आजादी आएत नहि, मैथिल हएत नहि,
दालिभात खाएत नहि
तखन कोन भविष्य? तखन शास्त्रेक कोन भविष्य?
आ कि अढ़ैया-तराजुए के?
मुदा, सही साबित भेला यात्रिए जी
यात्री जी सही साबित भेला तं बुझू जनता सही साबित भेल
–अन्हार के गप नै करू
अन्हार कतबो अछि तं ओकर अंत अछि
जखन कि जनता के कोनो अंत नहि
अखय अमर जनता अबैत रहत, जाइत रहत
घुसकैत रहत डेगाडेगी इजोत दिस
आ एक दिन इजोत कें उघरय पड़तै
आ सैह ने कोना मैथिल? अस्सल तं मैथिल वैह
वैह, जनता…
आजादी कें एना सत्तर साल भेलै
आब तं यात्रियो जीक मुइना बीस बरस
मुदा
आब तं सबहक थारी मे दालिभात
आब तं के मैथिल आ के नै मैथिल?
आब तं पंडीजीक थुकदानिये पार
आब तं म. म.क धिया-पुता यू. एस. मे इन्टरकान्टिनेन्टल
आब तं सभ्य लोकनिक पोता-पोती
देशभक्तिक फैक्ट्री मे खटैत,
आब तं जूगलक नबका पीढ़ी
कमाइत दिल्ली-अहमदाबाद बजैत काहेकुहे
देखैत सतृष्ण आंखियें देशभक्तिक फैक्ट्री,
आब तं के मैथिल आ के नै मैथिल?


text:
नवका- पुरनका लेख सर्च करु...
पोलियो पर अंकुश
देश भर मे चलाएल जा रहल पल्स पोलियो अभियान के सफलता देखय लेल मिल रहल अछि. नवका रिपोर्ट कहि रहल अछि जे बिहार मे कई मास सं पोलियो के एकोटा मामला देखय लेल नहि मिलल अछि.
ई नीक खबर अछि. बिहार मे पोलियो के मरीज के संख्या काफी बढ़ि गेल छल. लोक सभ परेशान छलखिन्ह. मुदा पिछला किछ साल सं चलाएल गेल पल्स पोलियो अभियान के कारण एहि पर अंकुश लागल अछि.
एहि मामला मे आईसीएमआर के कहनाय अछि अगर एहन हाल रहल त कहि सकय छी जे देश पोलियोमुक्त भ रहल अछि. देश सं पोलियो के उन्मूलन भ रहल अछि. ई एकटा पॉजिटिव खबर अछि.
आईसीएमआर के अनुसार बिहार मे करीब डेढ़ साल सं वाइल्ड पोलियो वायरस-तीन आओर करीब नौ मास सं वाइल्ड पोलियो वायरस-एक के एकोटा मामला नहि देखल गेल अछि.
बिहार मे पोलियो...कालाजार...खसरा एहि सभ के दिशा मे सरकार के तरफ सं नीक प्रयास भ रहल अछि. किछ गैर-सरकारी संगठन सेहो जोर-शोर सं जुटल अछि.
एहि क्षेत्र मे दुनिया के दोसर सभसं धनी आदमी आओर माइक्रोसॉफ्ट के संस्थापक बिल गेट्स के बिल एंड मेलिंडा गेट्स फांउडेशन सेहो काज करि रहल अछि. बिल गेट्स किछ दिन पहिने बिहार सेहो आएल छलाह.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
मार्शल आर्ट
मार्सल आर्ट (अंग्रेजीमाः Martial Art) वा मार्सल कला, लडाई अभ्यास क प्रणाली आर आत्म-सुरक्षा क लेल प्रशिक्षण करै जाए वाला परम्परा छी । मार्सल आर्ट क एक लक्ष्य रहल अछी : अपन या दुसर क कोनो प्रकारक शारीरिक खतरा से रक्षा करब । मार्सल आर्ट के विज्ञान र कला क मिलन मनाल जाइत छी। मार्सल आर्टसे हिन्दू धर्म, बुद्ध धर्म आर विभिन्न सामिदायिक आस्था संग जोडल अछि। इ कलाहरूक प्रतिस्पर्धात्मक अभ्यास गरिनुका साथै लड़ाईका खेलसभमे पय्रोग कैल जाइत छी, नीचा कहियो कहियो इ नृत्य क रूपमे सोह प्रशतूत कल गइल अछि ।
' मार्सल आर्ट्' शब्दक अर्थ "मार्श(मंगलग्रह - रोम लोग युद्ध क देवता) क कलासभ" छी आर इ लडाईक कलासग सम्बन्धित १५ सताब्दिक युरोपेली शब्द छी । मार्सल आर्टक कलाकारके मार्सल कलाकार(अंग्रेजीमाः Martial Artist)कहल जाइत छी।


text:
कथा
– पंडित दयानन्द झा
भदबा महरानिक पावर – प्रवीण जिक विमोचन रूकि गेल
गौरी कतेको बेर महादेव केँ एकटा घर बन्हबाक लेल कहलखिन्ह, लेकिन महादेव एहिपर ध्यान नहि देथिन्ह। जखन गणेश जी कने नम्हर भेला ते माइक बात रखबा लेल एक दिन बाँस काठक ओरियान कए घर बान्हए लगलाह। महादेव कतहु सँ गाम पर अएलाह ते पुछलखिन्हजे आहां सभ ई की करै छी? गौरी कहलथिन्ह जे आहां भरि जनम घर नहि बन्हलौं। धिया-पुता के ई नीक नहि लगलैक। अपन टाटफूसक घर बनबै छै, बनबए दीअउ। महादेव कहलथिन्ह बनएबेक रहै ते नीक दिनमे बनबितय। एखन भदवा छैक। भदवा मे बनाएल टाटक घर कोना रहतै? आगि लागि जेतै।
गौरी कहलथिन्ह जे आहां ते बड़ पैघ छी। जाउ भदवा लग हुनका कहबनि जे धिया-पुता लौल केलकै। बड़ कष्ट मे छै घर रहय देथिन्ह। महादेव कहलथिन्ह जे जखनहि भदवा बुझतीह जे ई सब घर बन्हलक अछि दौड़ती आ घर जरा देतीह। पार्वतीक बहुत कहला पर जे आहां जाउ। हुनका बुझा के कहबनि। ओ आहांक बात जरूर मानतीह, महादेव भदवा महरानी लग बिदा होइत गौरीके कहलखिन्ह जे हम जाइ छी। हुनका कहबनि। जदी सुनितहिं ओ घर जरबय लै दौड़ती ते हम जोर-जोर सँ डमरू बजाबय लागब। जदी डमरूक आबाज आहां सभ सुनियै ते हाँहि-हाँहि घर जरा देबैक। नहि ते हमर भरि संंसार मे हँसौढ़ होएत जे महादेवहुक घर भदबा डाहि देलखिन्ह। गौरी कहलथिन्ह जे ठीक छै लेकिन एहन नौबत नहि आओत। भदबा आहांक बात मानबहि टा करतीह। आहां जाउ।
महादेव भदबा लग अएलाह। सभ बात कहलखिन्ह। धिया-पुता बन्है छै। नहि बुझलकै। अहींक दिनमे बान्हब शुरू कै देलक। अबोध जानि माफ कै दीअउ। गौरिक से यैह आग्रह छन्हि।
भदवा कहलथिन्ह जे हम ते अहीं सभहक आदेशक पालन करै छी। हमरा दिनमे जे घर बन्हैत अछि ताहि घरके जरा दैत छियैक। आहांक जदी आदेश अछि जे गणेश जीक घर रहनु ते रहतन्हि। हमरा कुनो ने हर्ज। लेकिन जहिना हम आहांके बात मानि लेलहुँ तहिना अहूं हमर एक बात मानि ली। हम सुनै छी जे आहां बड्ड नीक तांडव नृत्य करै छी। कहियो देखलौं नहि। से आइ जखन हमरा द्वारि पर आएल छी कृपा करैत हमरा ई तांडव नाच देखा दीअ’।
महादेव भदवाक बात मानैत तांडव नृत्य शुरू केलनि। तांडव नृत्य मे डमरू पर होइत छैक। महादेव डमरू बजबैत नाच करय लगलाह। भदवा विभोर भए देखए लगलीह। ईम्हर पार्वती गणेश सभहक कान मे डमरूक जोर जोर सँ बजबाक आबाज आएल। बुझि गेलखिन जे भदबा दौड़लीह अछि। गणेश कार्तिक सभ मिल हांहि – हांहि घरके जरा देलखिन्ह।
नाच बंद कए महादेव अएलाह ते देखलनि जे घर नाहक मे जरल अछि। कहलखिन्ह जे भदबा ते बात मानि लेलनि। आहां सभ कियेक जरेलौं? तहन डमरुक बात खूजल। सभ कहलखिन्ह जे यैह लिखल रहैक। से प्रवीण जीक भदबा मे नियारल विमोचन नहियें भेलनि।
(लेखक दहेज मुक्त मिथिला समूह केर वरिष्ठ सदस्य छथि तथा स्मारिका २०२१ केर विमोचन जे १६ अक्टूबर २०२१ भदवा मे नियारल गेल छल तेकर तिथि बढि जेबाक प्रकरण पर मिथिला परम्परा मे भदवाक महत्व सम्बन्धी एक लोककथा लिखलनि अछि।)


text:
विकिपिडिया:विकिपिडिया एसियाली महिना
नियम
- १ नवम्बर २०१६ ०:०० सँ ३० नवम्बर २०१६ २३:५९ के बिच अहाँद्वारा नव लेख बनाएल गेल (ठुट लेख नै) ।
- लेख कम से कम ३,५०० बाइट आ ३०० शब्दके होवाक चाही ।
- लेख उल्लेखनीयताके अनुसार बनल होवाक चाही ।
- लेखमे विश्वसनीय स्रोत, उद्दरण अनिवार्य रूपसँ होवाक चाही ।
- लेखमे कोनो किसिमक ट्याग नै लगबाक नै होवाक चाही ।
- लेख सूची नै होवाक चाही ।
- लेख जानकारीयुक्त होवाक चाही ।
- लेख एसियाली राष्ट्र वा अहाँक अपन राष्ट्रक बारेमे होवाक चाही ।
- एकटा आयोजकद्वारा बनाएल गेल लेख दोसर आयोजकद्वारा जाँच केल जाएत ।
- टिप्पणी: अन्तिममे आदमी न्यायकद्वारा लेखक जाँच कराएल जाएत ।
आयोजक
सहभागीसभ
भाग लेल जाए आ अपन योगदान एतयक राखल जाए । आयोजक लेख मापदण्ड अनुरुप अछि वा नै अछि से जाँच करि ठिक चिन्ह लगाएत ।
विकिपिडिया एसियाली महिनामे सहभागी होमएक लेल
#{{WAM user|YourUsername}}क प्रयोग करी । अहाँ कोनो समय सहभागिता जनाए सकैत छी ।
- अहाँद्वारा निर्माण कएल लेखके ई उपकरण मार्फत पेश करी । कृपया उपर दाहिनादिस 'लग इन'मे दाबी आ OAuth बाँकी काज कऽ देत । अहाँ ई उपकरणक इन्टरफेसके अपन भाषामे सेहो उपर दाहिनादिस सँ परिवर्तन करि सकैत छी ।
- अहाँद्वारा निर्माण कएल लेख पेश करलाक पश्चात उक्त उपकरण लेखमे एकटा आकृति थप करि देत तथा आयोजकसभ ओ लेखके पूनरावलोकनक लेल आवश्यक चिन्ह समेत थप करि देत । अहाँ अपन प्रगतीके ई उपकरणक प्रयोगसँ देख सकैत छी, जे अहाँक द्वारा निर्मित कतेक लेख स्विकारयोग्य अछि से देखाबत ।
- सहभागीसभ मे सँ जकर ४ स्विकारयोग्य लेख होइत ओ प्रयोगकर्ताके विकिपिडिया एसियाली महिना पोस्टकार्ड प्राप्त होइत । यदि अहाँ १५ टा स्विकारयोग्य लेख निर्माण करबै तहन विशेष पोस्टकार्ड प्राप्त करबै । मैथिली विकिपिडियामे सर्वाधिक स्विकारयोग्य लेख तयार करनिहार विकिपिडियनके "विकिपिडिया एसियाली राजदुत"क रूपमे सम्मान कएल जाइत आ निजके पोस्टकार्डक अलावा हस्ताक्षर सहितक प्रमाणपत्र समेत प्रदान कएल जाइत ।
- यदि अहाँके उपकारणक पहुँचमे कोनो किसिमक समस्या भेलापर अहाँ ई पृष्ठमे रहल अहाँक अपन प्रयोगकर्ता नाम संग पेश करि सकैत छी।
- यदि अहाँक कोनो प्रश्न अछि, तहन अहाँ प्रश्नउत्तर पृष्ठ देख सकैत छी वा विकिपिडिया एसियाली महिनाक वार्ता पृष्ठमे अपन प्रश्न पुइछ सकैत छी ।
कृपया नोट करी १ नवम्बर २०१६ सँ ३० नवम्बर २०१६ (UTC) धरि कएल सम्पादन मात्र गणना होइत ।
सहभागीसभ
- Zeetendra (वार्ता; टिप्पणी; जाँची):
- Biplab Anand (वार्ता; टिप्पणी; जाँची):
- PANKAJ DEO (वार्ता; टिप्पणी; जाँची):
- Tulsi Bhagat (वार्ता; टिप्पणी; जाँची):
- JuniorX2 (वार्ता; टिप्पणी; जाँची):
- Bijay chaurasia (वार्ता; टिप्पणी; जाँची):
- Nilamkarn (वार्ता; टिप्पणी; जाँची):
- SeniorStar (वार्ता; टिप्पणी; जाँची)
- Roshanchy (वार्ता; टिप्पणी; जाँची)
- Samiajha (वार्ता; टिप्पणी; जाँची)


text:
बिहार कें गोपालगंज जिला मे 263 कराेड़ कें लागत सं बनल पुल कें एप्रोच सड़क 29 दिने मे टुइट गेल अछि। अहि पुल कें उद्घाटन मुख्यमंत्री नीतीश कुमार वीडियो कॉन्फ्रेंसिंग कें माध्यम सं केने छला । कहल जा रहल अछि जे गंडक मे आयल बाइढ़ सं छपरा- सत्तरघाट कें पुल क’ जोड़य वला एप्रोच सड़क लगभग 30 फीट ध्वस्त भ’ गेल अछि। टूटल सड़क सं पकहां, शीतलपुर, उसरी, गम्हारी दियारा सहित अन्य गाम सं बाइढ़क पइन तेजी सं जा रहल अछि। अहिसँ जमीदारी बांध पर सेहो खतरा मंडरा रहल अछि। डीएम अरशद अजीज बतओलनि जे एप्रोच सड़क किछुवे समय पहिने बनाओल गेल छल। बाइढ़ पइन कें दबाव कें कारण एक हिस्सा टुइट गेल अछि। पइन कम होबाक बाद सड़क क’ दुरुस्त कराओल जायत।
सत्तर घाट मुख्य पुल सं करीब एक किलोमीटर पूर्व सड़क कें टुइट गेला सं छपरा, सीवान, गोपालगंज जिला सं मुजफ्फरपुर, पूर्वी चंपारण, सीतामढ़ी, शिवहर, दरभंगाक ओर आबय-जाय वला वाहन कें परिचालन ठप भ’ गेल अछि। स्थानीय ग्रामीण बतओलनि जे लगातार भ’ रहल पइन सं सड़क दलदल भ’ गेल छल। अहि बीच बाइढ़क पाइन सं टुइट गेल अछि। सड़क कें निर्माण करीब छह महीना पूर्व कराओल गेल छल।
स्थानीय विधायक मिथिलेश तिवारी पथ निर्माण मंत्री नन्द किशोर यादव सं मामलाक उच्च स्तरीय जांच करेबाक मांग केने छथि। विधायक बतओलनि जे पथ निर्माण मंत्री जांच केलाक बाद दोषी अधिकारि कें खिलाफ कार्रवाई करबाक आश्वासन देने छथि। पूर्वी चम्पारण कें डीएम शीर्षत कपिल अशोक बतओलनि जे सत्तरघाट पुलक बाद कें एप्रोच पथ गोपालगंज जिलाक तरफ सं टूटल अछि। अधिकारिक टीम मौके पर पहुंच चुकल छथि।


text:
एखन आब दुनिया दुआरि पर आबि गेल अछि. घरे बैसल लोक कें सब सामान भेटि जाइछ. ऑनलाइन ऑर्डर करू आ अहांक घर धरि केहनो सामान पहुंचि जाएत. एतबे नै बाजार सं दू टाका सस्तो मे ऑनलाइन सामान भेटि सकैत अछि. तैं लोक कें धीरे-धीरे एहि व्यवस्थाक हिस्सक लागल जा रहल छै.
एकरा देखैत अपनेक जानकारी लेल बता दी जे जहिना लोक ऑनलाइन सामान कीनि रहल छथि, तहिना ठका सेहो रहल अछि. नकली सामान डिलीवरीक मामला बढ़ल जा रहल अछि. समाचार मे पढ़बा लेल भेटैत रहैछ जे लोक ऑर्डर किछु केलक आ डिलीवरी किछु भेटलैक. मुदा एतय ठकैती केर वस्तु-स्थिति सं अवगत करा रहल छी.
असल में, एक सर्वे में ई बात सोझां आएल अछि जे ऑनलाइन शॉपिंग केनिहार प्रत्येक तेसर व्यक्ति कें नकली सामान भेटैत अछि. फ्लिपकार्ट, स्नैपडील, अमेज़न सन दिग्गज कंपनी सब पर सेहो नकली लगेजक आरोप लागल अछि. बेसी भाग नकली सामान परफ्यूम, स्पोर्ट्स गुड्स केर रहैछ.
ई सर्वे किछु दिन पूर्व लोकल सर्किल्स आ वेलोसिटी एमआर केलक अछि. दुनू सर्वे में कहल गेल अछि जे देश में ई-कॉमर्स स्पेस बढ़ल जा रहल छै, तथापि फेक प्रोडक्ट में सेहो बढ़ोतरी देखल जा रहल छै. एकरा नियंत्रित करब आवश्यक भ' गेल अछि. कारण सर्वे मे 12% लोक स्नैपडील, 11% अमेज़न आ 6% लोक फ्लिपकार्ट केर नाम लेलनि, जतय सं हिनका लोकनि कें नकली सामान डिलीवर कएल गेल छलनि.
एतबे कहब जे ऑनलाइन सामान कीनू मुदा कने सावधानी सं!
Maithili News, Mithila News, Maithil News, Digital Media in Maithili Language


text:
दान-पुण्य... परोपकार के काज मे खर्च करय छथिन्ह.
नवका- पुरनका लेख सर्च करु...
बिल गेट्स फेर आबि सकय छथि बिहार
माइक्रोसॉफ्ट के संस्थापक बिल गेट्स फेर सं बिहार दौरा पर आबि सकय छथि. दुनिया के सभसं धनी लोकक सूची मे दोसर स्थान पर रहय वाला बिल गेट्स दान-पुण्य के काज... सामाजिक काज मे सेहो जमि क पाई खर्च करय छथिन्ह.
जतेक कमाई छथिन्ह ओतेक खर्च सेहो करय छथिन्ह. कॉर्लोस सिल्म हेलु... बिल गेट्स... वॉरेन बफे ई सभ दुनिया के एहन अमीर छथिन्ह जे हर साल अरबों रुपया
दान-पुण्य... परोपकार के काज मे खर्च करय छथिन्ह.
दान-पुण्य... परोपकार के काज मे खर्च करय छथिन्ह.
पहिने के जमाना मे भारत मे सेहो लोक सभ भलाई के लेल... पुण्य कमाई लेल पोखर... तालाब... धर्मशाला... सराय... अस्पताल... फलक बाग... स्कूल-कॉलेज आओर मंदिर बनाबय छलखिन्ह.
मुदा भारत मे आब एहि तरहक चलन कम भs गेल अछि. भारत मे आब एनजीओ के बाढ़ि आबि गेल अछि. मुदा एनजीओ शब्द सुनतहिं लोक एकरा दोसर नजर सं देखय लागय छथिन्ह.
देश मे सेहो किछ लोक नीक काज क रहल छथिन्ह. मुदा किछ खुदगर्ज लोक के कारण भारत मे एनजीओ शब्द बदनाम जकां भ गेल अछि. एनजीओ के तरफ सं जे रिजल्ट अएबाक चाही से नहि आबि रहल अछि.
आब देखिऔ बिल गेट्स अमेरिका के छथिन्ह मुदा ओ बिहार मे सेहो जनकल्याणकारी काज मे लागल छथिन्ह. राज्य सं पोलिओ उन्मूलन मे लागल छथिन्ह. पिछला साल मई मे बांका आओर खगड़िया सेहो गेल छलखिन्ह.
बिल गेट्स साहेब 'बिल एंड मिलिंडा गेट्स फाउंडेशन' के मार्फत सं भलाई के काज मे लागल छथिन्ह. ओ बिहार सरकार के हेल्थ सेक्टर मे भ रहल काज के सराहना करलखिन्ह.
कम्प्यूटर के बादशाह बिल गेट्स मुख्यमंत्री नीतीश कुमार के अपन हाथ सं चिट्ठी लिख क भेजलखिन्ह आओर ओहि मे कहलखिन्ह जे ओ पोलिओ उन्मूलन के क्षेत्र मे राज्य के लेल आओर काज करय चाहय छथिन्ह.
एहि सिलसिला के जारी राखल लेल ओ जल्दीए फेर सं बिहार आबि सकय छथिन्ह. ओ बिहार मे भ रहल काज सं काफी प्रसन्न छथिन्ह. ओ मदद देबय लेल बिहार सरकार सं एकटा सहयोग पत्र पर सेहो दस्तखत करने छथिन्ह.
हिनकर 'बिल एंड मिलिंडा गेट्स फाउंडेशन' भलाई... परोपकार के काज मे 1994 सं अखन धरि करीब 24 अरब डालर द चुकल छथिन्ह. एहि मे पिछला साल खर्च कएल गेल धन शामिल नहि अछि.
हिनकर फाउंडेशनक मुख्यरूप सं ध्यान जच्चा-बच्चा सं जुड़ल हेल्थ सेक्टर पर रहय छनि. काफी काज क रहल छथिन्ह मुदा अखनो काफी किछ करय के अछि किएक त अखनो हर साल 80 लाख बच्चा 5 साल के उम्र तक नहि पहुंचि पाबैत अछि.
लोक सभ के सेहो भलाई... परोपकार... जन कल्याणकारी... समाज सेवा के काज मे आगां अएबाक चाही. पाई आओर धने सभ किछ नहि अछि. अहां कोनो तरहे अपन सहयोग द सकय छी.
लोक के जागरूक क sक... शिक्षित करि क... जतय परोपकार काज चलि रहल अछि ओहि मे शामिल भsक. अहां जेहि तरहे एहन काज मे सहयोग करय चाही करु. अपन बड़ ध्यान राखलौं आब कनि दोसरों के राखिऔं.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
मैथिली संस्कृति अथवा मिथिलामक अवयव
मै
थिली संस्कृतिकेँ समग्रतामे मिथिलाम कहल जा सकैत अछि। कुनो सांस्कृतिक क्षेत्र अपन किछु विशेष खानपान, विध बेबहार, गीत संगीत आदिक कारणे विशेष स्थान आ पहिचान रखैत अछि। मैथिली संस्कृति अथवा मिथिलामक सेहो अपन विलक्षण विशेषता छैक। कनिक ओहि विलक्षणता पर विचार करी।
मिथिलाम संक्षिप्त रूपसँ 6 भाग में देखल जा सकैत अछि:
क) खानपान, ख) वस्त्र विन्यास, ग) गीत आ संगीत, घ) वाद्ययंत्र, च) भाषा , छ) धार्मिक संप्रदाय आ परंपरा।
क. खानपान
खानपान कोनो समाजक संस्कृतिक मूल होइत अछि।
परम्पराक बात करी त' मैथिल चारि बेर भोजन करैत छथि:
i. पनपियाइ: किछु आहारग्रहण उपरांत जलग्रहण।
ii. कलउ/ मँझिनी: मध्याह्न भोजन कायाकल्प तृप्यान्त स्थुल शरीर तृप्त्यार्थ अन्न-फल-जल सँ परिपूरित भोजन।
iii. बेरहट: दिनक चारिम पहर मे लेल जायवला आहार।
iv. रातुक भोजन। कतेक लोक रातिक हल्लुक आ सुपाच्य आहार लैत छथि जकरा "हलझप्पी" कहल जाइत अछि।
आब कनि सामग्री आ विन्यासक बात करी:
मिथिला मे खानपान दू दृष्टिकोण सँ देखल जा सकैत अछि। भोजनक मुख्य आ स्थानीय तत्त्व आ दोसर भोजनक सचार। जखन बहुत रासक वस्तुसँ भोजनक थारी अथवा थार सजाएल जाएत अछि त' ई भेल सचार। सचार में कोनो जरुरी नहि जे सब वस्तु अथवा भोज्य सामग्री स्थानीय हो। जखन भोज्य सामग्री के बात करैत छी त मिथिलाक मूल भोज्य सामग्रीक ज्ञान बुझ पडत।
एक फकड़ा कहल जाइत छैक:--
आब कनि एकरा देखी:
कदली (केरा): केरा गाछक सब चीज़क प्रयोग मिथिला मे होइत अछि। थम्बक भीतरक गुद्दाक तरकारी, कोषाक तरकारी, कांच केराक तरकारी, पाकल केराक विविध रूप मे प्रयोग। कोनो भार बिना केराक पूर्ण नहि अछि। केराक प्रयोग सब बिध, बेबहार, पूजा पाठ, उत्सव, सत्यनारायण कथा आदि मे होइत अछि। कांच केराक तरकारी पथ्य के रूप मे प्रयुक्त अछि। केरा थम्भ के बहुत शुभ कार्य मे प्रयोग होइत अछि। केराक पात पर भोजन करब अदौसँ अबैत परंपरा अछि।
कबकब: कबकबक अंतर्गत भेल ओल, खमहारु , कौआं पात , ओलक पेंपी, कन्ना पात, अरिकंचक लोढ़हा, आदि। ओल शुद्ध आ सुपाच्य वस्तु अछि। सामूहिक भोज में ओलक सन्ना अनिवार्य रहैत अछि। ओलक तरकारी सेहो खूब चावसँ हमरालोकनि खाइत छी। खमहारुक तरुआ अथवा खमहारुआ मिथिलाक विशेषता अछि। अरिकोंच ओनात' सब खाइत छथि मुदा स्त्रीगनक मध्य ई कनि अधिक प्रिय अछि। कबकब भोज्य पदार्थक विन्यासमे कागजी, ज़मीरी नेबो, कांच आम, आ आमिलक प्रयोग होइत अछि।
एकर अतिरिक्त सुथनी, अरुआ आदि पदार्थक सेहो कबकबक श्रेणी मे राखल जा सकैत अछि।
मीन : मीनक अर्थ भेल माछ। माछ त अपना सभक भोजनक मुख्य पदार्थ अछि। अनेक तरहक माछ आ माछक संग संग ओहि प्रजातिक अन्य चीज़ जेना कांकोड, डोका, काछु आदि खेबाक परंपरा मिथिला मे अछि।
माछक अनेक तरहेँ उपयोग भोजन विन्यास मे होइत अछि। माछक तरल, माछक झोड़, माछक सन्ना आदि।
ई त भेल तीन मुख्य तत्त्व। एकरा अतिरिक्त किछु पदार्थ अछि जे मैथिल के बहुत प्रिय छनि। ई सब अछि:
नाना तरहक साग, जेना केराव, बूट, गेनहारी, बथुआ, ख़ेसारी, करमी आदि। सागक महत्व मिथिला मे बहुत रहल अछि। बसन्त पंचमी लगैत देरी बेटी सगतोरनी भ' जाइत छैक। बूट-केराव आ खेसारीक साग तौला सभमे मह-मह करैत खदकैत रहैत छैक। सामान्य लोक आ सभ जातिक लोक साग-भात भरि इच्छा हरियर मरिचाइ गूडि गूडि सुआद लए लए खाइत अछि। बिना तिलकोरा तरुआकेँ मिथिलाक भोजन बेकार। चाउर पिठारक लेप मे बोरि क' सरिसबक तेल मे तरब। कुर कुर स्वादक अनुभूति सँग खैब मिथिले मे संभव छैक।
गरीब गुरबा सब कुअन्न जेना मड़ुआ, ख़ेसारी, अल्हुआ, कौन, साम, मकई, अल्हुआ, कन्द आदि खाए सेहो अपन गुजड़ करैत छ्ल। आब स्थिति मे सुधार भेलैक अछि आ सब कियोक एक साँझ भात त दोसर साँझ गहुमक सोहारी एकर अतिरिक्त तरकारी, तीमन, दालि अचार आदिक सङ्ग खाइत छथि।
दही-चूरा, चीनी: समस्त विश्व मे मिथिले एहेन क्षेत्र अछि जतए दही-चूरा-चीनी मुख्य भोजन आ भोज इत्यादि मे सामूहिक भोजनक रूप मे खाएल अछि। अतेक झटदनि तैयार होबए बला फ़ास्ट फ़ूड दुनिया मे बहुत कम थिक।
आ सब व्यंजन पर भारी पड़ैत अछि अपन मिथिलाक तिलकोरा । सर्वत्र उपलब्ध, ने दाम ने छदाम, आ स्वादक की कहब? छोट पैघ सब मे अपन स्थान रखने अछि। ई एहेन भोज्य पदार्थ अछि जकरा केवल मैथिल खाइत छथि।
मिथिलाक भोजक सकरौड़ी विलक्षण होइत अछि। एकरा अपन सभक भात दालिक भोजन के डेजर्ट कहि सकैत छी। सकरौड़ी दूध मे ड्राई फ्रूट्स, बुनिया एवं अन्य सामग्री डालि दूध के खूब गाढ़सँ खौलेलाक बाद बनैत छैक। चीनी सबसँ अंत मे देल जाइत छैक। भोज मे लोक चीनी सुरकैत अछि। सकरौड़ीसँ भोजक अंत होइत अछि।
दालि भातक भोजक श्रृंगार थिक बर । बर सामान्यतया उड़िदक घाटिसँ बनैत अछि।
मखान: भारतवर्ष मे सबसँ अधिक मखान अपन मिथिला मे होइत अछि आ सबसँ बेसी एकर उपयोग सेहो हमरे लोकनि करैत छी।
अंततः भोजनक पूर्णता मुखशुद्धि सँ होइत अछि आ मुखशुद्धि पान सुपारी संगे।
ख. वस्त्र विन्यास
परंपरागत वस्त्र मिथिलाक पुरुष लेल धोती, गमछा, या मुरेठा आ स्त्रीगण लेल नुआ, आंगी अछि। किछु विशेष वर्गक लोक या त विशेष अवसर पर अथवा ओहुना पाग सेहो धारण करैत छथि। धोती त मिथिलाक मुसलमान सेहो पहिरैत छला। आब मुस्लमानक बाते छोड़ू हिन्दू सब सेहो धोती सँ बप्पा बैर केने जा रहल छथि। पहिने अपना ओत कोकटा बाँग होइत छल जकर प्राकृतिक रंग ऑफ वाइट होइत छलैक। ओही बांग केर धोती के कोकटा धोती कहल जाइत छलैक।
प्राचीन समयमे पुरुष गाम गमैत भ्रमण करबा काल धोती, मिर्जई, दुपट्टा, गमछा, आदिक प्रयोग करैत छला। पैर मे खराम पहिरबाक प्रथा हाल तक छल। पाहुन परखक पएर धोबक हेतु खराम देल जेबाक परंपरा एखनो बहुत ठाम अछि। उच्च वर्ण मे खराम पहिरक व्यवस्था उपनयन संग प्रारम्भ भए जाइत छल। किछु लोक खरपा सेहो पहिरैत छला। खरपाक आधार आर्थत तरवा काठक आ ऊपर मे आँगुर लग प्लास्टिक अथवा चाम लागल रहैत छलैक।
कालान्तर मे लोक गोल गला सेहो पहिरनाइ प्रारम्भ केलनि।
मिथिलाक स्त्रीगण सब व्यवहार कएल वस्त्र यथा धोती आ नुआ सँ केथड़ी आ सुजनीक निर्माण सुई ताग सँ करैत छली। केथड़ी मोटगर होइत छैक जकर व्यवहार मोटगर गद्दा जकाँ जारक समय बिछेबाक हेतुकएल जाइत छैक। सुजनी कलात्मक होइत छैक। सुजनी मे अनेक तरहक तागक सुन्नर संयोजनसँ बहुत रास डिजाईन , मोटिफ, वोटिफ, पैटर्न आदि बनेबाक प्रथा मिथिला मे छलैक। सब वर्ग आ जातिक स्त्रीगण एहि कलामे निपुण होइत छली। सुजनीक प्रयोग ओछाइनक चद्दरिक रूप मे होइत छैक। किछु लोक गरीबी मे केथड़ी सेहो ओढ़ैत छथि।
पूस मासक जड़काला गोइठा-करसी धरि तापए बला रहैत छैक। ओना त' माघक जाड़ बाघ होइत अछि मुदा पंचमी लगैत देरी घोकचल चाम आ मोचरल अंग साहि लोक सोझ भ' क' ठाढ़ होमय लगैत अछि। मोटकी दुसल्ला चद्दरिक गांती बनहैत अछि। गांतीक अर्थ भेल चद्दरिकेँ माथ सँ झाँपैत गरदनिक पाछा मे गिठह बान्हब। सामान्यतया बच्चा आ बूढ़ गांती बनहैत छथि। घूर लोक अगहन, पूस आ माघ धरि पजबइत अछि आ तपैत अछि।
ग. गीत संगीत
मिथिलाक लोकगीत एक महासागर अछि। एकर संख्या कतेक अछि से कहब असंभव। मैथिली लोकगीतक विशेषता एकर समवेत गायन शैली छैक। लगभग 98 प्रतिशत गीत बिना कोनो वाद्ययंत्र और विशेष रागसँ गाएल जाइत अछि। मुदा गीतक शब्द, भाव, गबैय्याक उत्साह आ समर्पण, विध बेबहारक प्रति ध्यान , ऋतुक संग स्वभाव, क्रियाकलापसँ प्रतिबद्धता, काज मे लगाव, आपसी प्रेम आ प्रकृति सँ अनुराग बिना कोनो वाद्ययंत्र के सेहो मैथिली लोकगीत के अलग संसार मे ल जाइत अछि। विद्यापतिक पदावली, ताहू में उत्सव विशेषक गीत, सोहर, समदाउन, उदासी, साँझ, प्राती आ शिवक गीत मे महेसवानी , नचारी आ कमरथुआ गीत तन-मनकेँ बहुत हर्षित करैत अछि। सीता, राजा सलहेस, कारिख महाराज, दीनाभद्री, आदिक लोकगाथा आ गीत सेहो अपन अलग स्थान रखैत अछि। सब शास्त्रीय गीत मिथिला मे बहार सँ आयातित अछि, यद्यपि ध्रुपद मैथिली लोकशैली संगे तारतम्य बना सकल अछि। बटगबनी, तिरहुत, लगनी तीव्रगति सँ चलैत गीत आ मोन लगबए बला गीत अछि। उदासी संत परंपरा, कबीरपंथी परम्परा, सँ प्रभावित भ रचल गेल अछि।
मिथिलाक उच्चवर्ग विशेष रूपसँ ब्राह्मण आ कर्ण कायस्थ अपन महिला के पब्लिक स्पेस मे गायन, वाद्ययंत्र संगे गायन, नृत्य आदिक स्वतंत्रता नहि देने छथि जाहिसँ एहि वर्गक महिला मे नृत्य, नृत्यगीत, नृत्यनाटिका आदिक शैली नहि विकशित भ सकल छनि। अन्य जाति सब मे डोमकच्छ, जटा-जटिन, झ्झिया, आदिक रूप भेटैत अछि। शामा चकेबा मे बहुत साधारण तरहक नृत्य आ उत्साहक स्वतंत्रता देखैत छी।
मुस्लमान महिला सब ताजिया के समय झिझिया छाती पीट पीट गबैत छथि। हुनकर स्वर आ टोन बहुत हद तक उदासी आ समदाउन सँ मेल खाइत छनि।
घ. वाद्ययंत्र
मिथिलाक मूल वाद्ययंत्र रसनचौकी मे प्रयुक्त होइत अछि। दुर्भाग्य सँ एकरा कहियो मिथिलाक तथाकथित विद्वान लोकनि प्रोत्साहित नहि केला। एकरा बारेमे कहल जाइत अछि जे जखन सीता राजा जनक द्वारा हर जोतैत काल स्वर्ण कुम्भसँ धरतीसँ बहार भेली त भगवान स्वर्गसँ प्रसन्न होइत अप्सरा, वाद्ययंत्र आ ओकरा बजबए बला कलाकार सेहो मिथिला पठेला। किछु लोकक कहब छनि जे चूँकि ई वाद्ययंत्र चमार बजबैत छथि ताहि एहि पर विशेष ध्यान नहि देल गेल।
च. भाषा:
मैथिली भाषा प्राचीन भाषा अछि। एकर अपन लिपि छैक मुदा आब लोक देवनागरी मे लिखैत छथि। बंगला लिपि मिथिलाक्षर सँ प्रेरित भ बनल अछि। एहि भाषा में विद्यापति, ज्योतिरेश्वर, चंदा झा, लाल दास, हरिमोहन झा आ यात्री सनहक़ साहित्यकार भेल छथि। मैथिली भाषाक अनेक उपभाषा अथवा बोली जेना अंगिका, बज्जिका, मुस्लमानक (कुंजड़ा), सीतामढ़ीक उपभाषा आदि मे देखल जा सकैत अछि।
छ. धर्म आ संप्रदाय
मिथिला मे सब वर्णक लोक, सब धर्मक लोक रहैत छथि। अतए केर हिन्दू पंचोपासक छथि। महादेवक पूजा माटिक महादेव बना अद्भुत ढंग सँ कएल जाइत अछि। बुद्धक भाषा आ चार्यपदकेँ एखनो मैथिली अपना मे आत्मसात केने अछि। तंत्रमे बौद्ध तंत्रक स्पष्ट प्रभाव छैक। सिद्धपीठ आ बज्रयानक तंत्र स्थल मिथिला मे आबि जेना संगम जकाँ एक दिशा मे एक भए बहए लगैत अछि। मुस्लमान सब सेहो अपन धर्मक पालन करैत छथि संगहि किछु लोक परंपराक तत्वक अपना मे समावेश क लेत छथि।
सीताकेँ मिथिलाक स्त्री नायिकाक प्रतिनिधि आ राजा सलहेसकेँ पुरुष नायकक प्रतिनिधि कहल जा सकैत अछि।
ज. मिथिला चित्रकला
मिथिला चित्रकला जकरा मधुबनी चित्रकला सेहो कहल जाइत अछि, अपन स्थान आ नाम कला संसार मे नीक जकाँ दर्ज करा लेने अछि। एहि पर बड्ड लिखब अनिवार्य नहि। इंगित भ गेल अतेक काफी अछि।


text:
नव दिल्ली. आइ केंद्र सरकार पैघ फैसला लेलक अछि. सरकार पबजी संग 118 मोबाइल ऐप पर प्रतिबंध लगयबाक फैसला कयलक अछि. इलेक्ट्रॉनिक्स आ सूचना प्रौद्योगिकी मंत्रालय धारा 69ए केर अंतर्गत एहि मोबाइल ऐप्स पर बैन लगयबाक फैसला कयलक अछि. मंत्रालय कतेको शिकायत भेटबाक बाद बैन लगयबाक इ फैसला लेलक अछि. सरकार दिस स’ आइ जारी बयानमे कहल गेल अछि जे इ ऐप राष्ट्रीय सुरक्षाक लेल खतरा छल.
इलेक्ट्रॉनिक्स आ सूचना प्रौद्योगिकी मंत्रालयक दिस स’ जारी बयानमे कहल गेल अछि जे इ मोबाइल ऐप भारतक संप्रभुता, अखंडता, भारतक रक्षा, राज्य सुरक्षा आ सार्वजनिक व्यवस्थाक लेल खतरा छल. मंत्रालय कहलक जे एहन कतेको शिकायत भेटल छल जाहिमे कहल गेल छल जे एंड्रॉइड आ आईओएस प्लेटफॉर्म पर एहन कतेको मोबाइल ऐप अछि जे यूजर्सक सूचना चोरबैत अछि.
मंत्रालय कहलक जे इ ऐप्स अनधिकृत तरीका स’ यूजर्सक सूचना आ डेटा चोरी क’ भारतक बाहर पठा रहल अछि. इ ऐप यूजर्सक डेटाके चोरी क’ रहल अछि आ ओकरा भारत स’ बाहर स्थित अपना सर्वर धरि गैर कानूनी तरीका स’ पहुंचा रहल अछि. एहि डेटाक चोरी भारतक अखंडता, संप्रभुता आ सुरक्षाक लेल खतरा अछि. सरकार कहलक जे डेटाक चोरी चिंताक विषय अछि आ एकरा लेल आपातकालीन डेग उठाओल जयबाक आवश्यकता अछि.
बता दी जे भारत सरकार एहि स’ पहिने टिकटॉक सहित चीनक कतेको ऐप पर प्रतिबंध लगौने छल. जूनक अंतिममे भारत टिकटॉक, हेलो समेत चीनक 59 मोबाइल ऐप पर प्रतिबंध लगौने छल. एकरा बादमे जुलाईक अंतमे सेहो 47 आओर चीनी ऐप पर पाबंदी लगाओल गेल छल.
एहि बेर केंद्र सरकार पबजीक अलावा लिविक, वीचैट वर्क आ वीचैट रीडिंग, ऐपलॉक, कैरम फ्रेंड्स सन मोबाइल ऐप पर पाबंदी लगओलक अछि. लद्दाखमे चीनक संग फेर स’ तनाव बढ़बाक बीच भारतक एहि डेगके कठोर मानल जा रहल अछि.


text:
कलकत्ता: मैथिली कविता केँ समर्पित धारावाहिक गोष्ठी 'अकासतर बैसकी'क एहि बरखक चारिम आयोजन रविदिन, 1 मई 2016 केँ हावड़ा रेल संग्रहालयक निकट, गंगाक कछेर मे अवस्थित नागाबाबा आश्रम मे सम्पन्न भेल. बैसकीक अध्यक्षता प्रो. विद्यानन्द झा कयलनि.
एहि अवसर पर रंजीत कुमार झा, विजय इस्सर, राजीव रंजन मिश्र, चन्दन कुमार झा आ मिथिलेश कुमार झा स्वरचित कविताक पाठ कयलनि. एकर अलावे अरुणाभ सौरभ, कमलेन्द्र झा कमल, धीरेन्द्र आ उदयचंद्र झा विनोदक रचनाक क्रमश: रूपेश त्योंथ, अशोक झा भोली आ भास्कर झा जी द्वारा भेल. अध्यक्ष प्रो. विद्यानन्द झा सेहो अपन तीन गोट कविता सुनौलनि. कविता पाठक बीच समकालीन कविता प्रसङ्ग विविध विषयक विचार-विमर्श सेहो होइत रहल जाहि सँ नवतुरिया कवि लोकनि विशेष लाभान्वित भेलाह.
अन्त मे विजय इस्सर प्रसिद्ध गीतकार बुद्धिनाथ मिश्रक गीत अपन सुमधुर स्वर मे गाबि संगीतमय वातवरण निर्माण कयलनि. पत्रकार वैद्यनाथ झा सेहो बैसकी मे अपन उपस्थिति दर्ज करौलनि.
रिपोर्ट : मिथिमीडिया ब्यूरो


text:
अंगरेजी साल 2012 मे पनरह अगस्त कें एक अभियान जकां शुरू भेल छल मिथिमीडिया. ई बेस संतोषप्रद अछि जे हमरा लोकनि एहि माध्यम कें एतेक साल ने मात्र जिया लेने छी, अपितु आगू सेहो बढ़ा रहल छी.
कलकत्ता सन महानगर मे जतय 10 लाख सं बेसी मैथिल प्रवासी छथि मिथिमीडिया सन पोर्टल आजुक बेगरता अछि. मुदा मैथिल लोकनि एहि प्रति उदासीन छथि, से कहैत कनियो असोकर्य नहि भ’ रहल अछि.
एहि महानगर आ लग-पास लगभग दू दर्जन सं बेसी मैथिल समुदाय सं जुड़ल संस्थादि एक्टिव अछि आ जखन-तखन रमन-चमन होइत रहैत अछि. संभव छै, जखन अहां ई लेख पढ़ैत छी कोनो ने कोनो कार्यक्रम ठानल गेल हेतै. मुदा आयोजक लोकनि कें फूलमाला, गीतनाद आदि सं अधिक सोचबाक पलखति नहि होइत छनि. ओतबहि मे अपस्यांत, एक दोसराक पीठ पर दे थपाक, ले थपाक!
लगभग डेढ़ दशक सं समुदायक कार्यक्रम सभ कें लगीच सं देखि रहल छी आ ई हमर व्यक्तिगत अनुभव अछि. जाबे मीडियाक बेगरता लोक नै बूझत, मिथिमीडिया सन माध्यम सुचारू रूप सं नहि चलि सकैत अछि. एहने सन कारण रहल अछि जे एहि किछु साल मे दर्जनो पोर्टल फूजल आ फेर बन्न भेल अछि.
समुदायवृंद कें एखनो ई बुझबाक अवगति नहि भेलनि अछि जे जहिना कार्यक्रम आदि करबा लेल धनराशिक जरूरति होइ छै, तहिना कोनो मीडिया हो, बिनु आर्थिक सहयोग-समर्थन कें जीबैत नहि रहि सकैछ.
समुदायवृंद कें एखनो ई बुझबाक अवगति नहि भेलनि अछि जे जहिना कार्यक्रम आदि करबा लेल धनराशिक जरूरति होइ छै, तहिना कोनो मीडिया हो, बिनु आर्थिक सहयोग-समर्थन कें जीबैत नहि रहि सकैछ.
मीडियाक विकास हेतु हमरा लोकनि मे जतेक कछमच्छी अछि, ततेक संभवतः समुदायक लोक कें बेगरता नै भेलनि अछि. कछमच्छी आ बेगरताक जखन संतुलन हेतै, मीडिया तखने आगू डेग बढ़ा सकैत अछि.
जखन मीडियाक चुनौती पर बात उठैत अछि त’ ‘बड्ड काबिल’ लोक सबहक अनेरो सुझाओ सब अबैत रहैछ, मुदा से प्रायोगिक नहि रहैछ. डिजिटल मीडिया मे काज करैत चुनौती कम छै, मुदा छै. समय, साधन आ संसाधन ओहिना नहि अबैत छै. एहि बातक खियाल करब जरूरी अछि.
कलकत्ताक उल्लेख एतय मात्र उदाहरणार्थ भेल अछि. एहने हाल लगभग सब ठामक छै. हमरा लोकनि डिजिटल मीडिया छी तैं काज क्षेत्र विशेषक लेल नै अपितु विश्व भरि मे पसरल समस्त मैथिल समुदाय कें धियान मे रखैत कएल करैत छी.
कलकत्ताक उल्लेख एतय मात्र उदाहरणार्थ भेल अछि. एहने हाल लगभग सब ठामक छै. हमरा लोकनि डिजिटल मीडिया छी तैं काज क्षेत्र विशेषक लेल नै अपितु विश्व भरि मे पसरल समस्त मैथिल समुदाय कें धियान मे रखैत कएल करैत छी.
मैथिली मे स्वतंत्र मीडिया ठाढ़ करबाक लेल भाषा आग्रही लोकनि कें संग आएब आवश्यक. एहना नहि भेने मिथिमीडिया आ एहन सन प्रयास कें स्थायित्व लेल संघर्ष करैत रहए पड़तै.
संघर्षे करैत हमरा लोकनि एतेक साल धरि निरंतरता बनओने रखलहुं अछि आ ई अत्यंत आह्लादक विषय अछि.
आरंभहि सं मिथिमीडिया कें पाठकक प्रेम भेटैत रहल अछि. देश-विदेश मे पसरल मैथिल बेर-बेर मिथिमीडिया पर आबि हालचाल सहित मैथिली साहित्य केर आस्वादन करैत रहैत छथि. मिथिमीडिया वेब पर अपन डोमेन मध्य एहन महत्वपूर्ण जगह अछि, जतय भाषा-साहित्य सं ल' आन-आन विषयक स्तरीय कंटेंट मैथिली भाषा मे उपलब्ध अछि.
एहि किछु साल मे हमरा लोकनिक सोझां अनेक एहन अवसर आएल अछि, जाहि सं उत्साह बढैत गेल अछि. औपचारिक शुरुआत केर किछुए दिनक बाद महानगरक लोकप्रिय दैनिकपत्र सन्मार्ग जनगणना मे मैथिलीक स्थिति पर अपन सर्वे आ समाचार लिखैत मिथिमीडिया केर उल्लेख केने छल. पत्रिका मिथिला दर्शन केर संपादक उदय नारायण सिंह 'नचिकेता' अपन आलेख मे मिथिमीडिया कें मैथिलीक लोकप्रिय पोर्टलक रूप मे उल्लिखित केलनि. एकर संगहि अनेको ज्ञात-अज्ञात मंच पर मिथिमीडिया चर्चित-प्रशंसित होइत रहल अछि.
एहि किछु साल मे हमरा लोकनिक सोझां अनेक एहन अवसर आएल अछि, जाहि सं उत्साह बढैत गेल अछि. औपचारिक शुरुआत केर किछुए दिनक बाद महानगरक लोकप्रिय दैनिकपत्र सन्मार्ग जनगणना मे मैथिलीक स्थिति पर अपन सर्वे आ समाचार लिखैत मिथिमीडिया केर उल्लेख केने छल. पत्रिका मिथिला दर्शन केर संपादक उदय नारायण सिंह 'नचिकेता' अपन आलेख मे मिथिमीडिया कें मैथिलीक लोकप्रिय पोर्टलक रूप मे उल्लिखित केलनि. एकर संगहि अनेको ज्ञात-अज्ञात मंच पर मिथिमीडिया चर्चित-प्रशंसित होइत रहल अछि.
साल 2014 मे हमरा लोकनि ‘वेब पत्रकारिता ओ मैथिली’ विषयक संगोष्ठी आयोजित केलहुं त’ साहित्य अकादेमी द्वारा पत्रकारिता पर आयोजित सेमिनार मे चर्चित भेलहुं. एतबे नै, समय-समय पर एकर कंटेंटक चर्चा रेडियो कार्यक्रम 'हेल्लो मिथिला' मे सेहो होइत रहल अछि.
ऑनलाइन सुविधा जेना-जेना बढ़ल जा रहल अछि, मिथिलाक सामान्य पाठक, विद्यार्थी, शोधार्थी आदि अनेक लोक एहि पोर्टलक उपयोगी कंटेंट सं थोड़-बहुत लाभान्वित सेहो भ' रहल छथि. समाजोत्थान मे एकरत्ती 'लुक्खी योग' त' अबस्से देल अछि, जेना किछु प्रतिक्रिया सब हमरा लोकनि धरि पहुंचैत रहैत अछि.
मिथिमीडिया कतेको कार्यक्रम, अभियान आदि मे सेहो सामर्थ्य अनुरूप संग देइत रहल अछि. ज्ञात हो जे मिथिमीडिया आरंभिक साल मे दरभंगा इंटरनेशनल फिल्म फेस्टिवल केर मीडिया सहयोगी रहल त’ ओतहि फिल्म 'छुटत नहि प्रेमक रंग' केर मीडिया पार्टनर सेहो रहल अछि. भाषा-साहित्य आ मीडियाक विकास हेतु हमरा लोकनि लगातार कतेको प्रोजेक्ट सबहक संग मिलि काज क' रहल छी. संगहि अनेक एहन बात सब अछि जे हमरा लोकनि कें उत्साहित करैत रहैत अछि.
पाठक ओ अपन सभ सहयोगी लोकनिक प्रति आभार प्रकट करैत नूतन बरख आ नूतन चुनौती सहित आओर बेसी कार्य अवसर ल' आबए ताहि शुभकामना संग बधाइ. जय मैथिली!
— रूपेश त्योंथ
(ई आलेख मिथिमीडिया फाउंडर-एडीटर रूपेश त्योंथ अपन एहि प्रयासक सातम साल मे प्रवेशक अवसर पर पाठक कें संबोधित करैत लिखने छलाह.)
- - - -